
POEZIA CA FORMA DE 
EXPRESIE A OBICEIURILOR 


Incercînd să lămurim care este originea acestei culegeri de 
poezii populare şi ce anume ne-a determinat să le ordonăm 
într-o lucrare specială, socotim că este indicat să aprofundăm 
cercetarea noastră printr-o reliefare a raportului ce există între 
poezia populară, expresie literară a unor fenomene de ordin 
spiritual şi aşa-zisele obiceiuri. 

Nu vom încerca aici să facem o cercetare teoretică asupra 
naturii şi funcţiunii obiceiului în satul românesc *, ci vom pre¬ 
zenta în perspectiva etnogenezei şi sociologiei, acest fenomen 
care în mod concret este maică a o seamă de alte manifestări, 
prezentare care ne va fi de folos pentru înţelegerea unei bune 
părţi din creaţia literară populară, aşa cum este aceea din cu¬ 
legerea de faţă. 

Datinile şi obiceiurile pe care ni le prezintă satul nostru 
tradiţional aparţin unui trecut variabil ca distanţă, unui trecut 
mai apropiat sau mai îndepărtat şi nu rareori foarte îndepărtat. 
Aşa cum ele se prezintă observaţiei noastre directe, datinile 
şi obiceiurile apar ca fapte ce aparţin unui complex de feno¬ 
mene, ceea ce constituie, aşa cum le-am numit şi altădată 1 2 , o 
adevărată civilizaţie la nivel etnografic. 

Expresia a putut produce oarecare nedumeriri încă de la în¬ 
ceput, dar în etnografie şi etnologie ea intervine deseori pen¬ 
tru a defini ceea ce spiritul popoarelor a obiectivat, indiferent 
de stadiul de evoluţie în care ele s-au aflat. 


1 A se vedea în lucrarea noastră Civilizaţia română să¬ 
tească (cap. Datină şi obiceiu) t Ed. „Scrisul românesc", 1944. 

2 în aceeaşi lucrare, îndeosebi prefaţa şi cap. introductiv. 

Datinile şi obiceiurile, aşa cum apar ele în realitate sînt 
fenomene complexe, ansambluri de elemente şi forme care pot 
la uin moment dat să vorbească deşpre o veche civilizaţie 
locală. Unele din ele au un caracter mai organic şi echilibrat, 
altele mai puţin, după influenţele şi presiunile ce s-au putut 
produce în decursul istoriei. Cele mai multe dintre aceste feno¬ 
mene vin din adîncul istoriei noastre locale, iar pe parcurs 
fiind supuse unor condiţii deosebite, ele au putut căpăta şi forme 
deosebite. Ju decate istoric am p utea spune că aparţin poporu¬ 
lui nostru q_daţ|^cu_naşterea_ lui ; s-au format, au evoluat şi au 
străbătut timpul pînă în zilele noastre. Unele, cu un caracter 
mai organic, altele adevărate conglomerate de date, aşa cum 
sînt acelea numite de etnologi „supravieţuiri 11 , care se produc 
sub diverse forme datorită unor deprinderi colective, fără ca 
vreo semnificaţie conştientă să le ceară prezenţa. Mai mult 
decît atît : î n satul nostru tradiţional au p utut fi în ţîlnite-da- 
tine şi obiceiuri de o provenienţă mult-mai veche, unele dapăşi - a d 
formarea poporului român, _străvechi, forme._de~ viaţă.-.nu—rareori 


dinaintea-erei noastre, fie că sînt locale sau venite, de origine 
rned iterangană-sau nordică. 

Yn acest fel, sub privirea cercetătorului de azi pot apare 
elemente şi forme de viaţă foarte variate, o adevărată arheolo¬ 
gie în straturi suprapuse ale unui trecut îndepărtat. 

Sînt cazuri cînd, date de o provenienţă locală sau străină, 
aparţinînd unor fenomene de viaţă deosebite s-au asimilat şi 
depus în forme care astăzi au aparenţe organice. De aceea, nu 
întotdeauna avem de-a face cu ceva crescut organic în mod 
principial, originar, fenomenele cercetate mai îndeaproape in- 
dicînd uneori izvoare cu totul deosebite. Reproducerea lor înde¬ 
lungată şi timpul care a trecut peste ele le-a organizat şi rotunjit. 

Prin origini, aceste aspecte ale civilizaţiei române săteşti în 
componenţa lor sînt desigur foarte diverse, cu manifestări plu¬ 
rale. Prin evoluţia lor în timp, au devenit manifestări orga¬ 
nice, forme şi acte ce au întreţinut viaţa satului nostru tradi¬ 
ţional. 

Să dăm cîteva exemple. Priveghiul din Vrancea, fenomen 
de o atmosferă uneori stranie, prezintă pentru cercetarea ştiin¬ 
ţifică mare interes prin elementele şi formele ce le manifestă 
şi care vorbesc despre drama magică, purtîndu-ne pînă în adîn- 
cimile istoriei : este cîntecul, este dansul, este masca şi focul, 
este mai ales semnificaţia sa, act spiritual dramatic hrănit de 

un întreg sistem de credinţe şi reprezentări colective. „Buhaiul" 
sau jocul ursului cum i se mai spune local (Bucovina) deşi cu 
aparenţe hibride, este o datină interesantă care ne pune deodată 
în contact cu străvechi obiceiuri de natură agrară şi pastorală. 
La fel şi ceremonia agrară „Dealul Mohului" din Ţara Oltului 
sau „Cununa", cum i se spune în Năsăud, deschid porţi către 
observarea unui cult al soarelui şi fertilităţii pămîntului, aşa cum 
apăreau în antichitatea mediteraneană. Dacă luăm în conside¬ 
raţie mielul pascal sau jertfa cocoşului alb din joia mare, dacă 
cercetăm stîlpul de mormînt ce se mai păstrează în cimitirele 
din Oltenia şi vestul Munteniei (stîlp ce pare să fi intrat în in¬ 
spiraţia lui Brâncuş), dacă cercetînd obiceiurile prilejuite de 
sărbătoarea oierilor, care se făcea cu ani în urmă la Novaci 
în Gorj (sacrificarea unui berbec de către un tînăr fecior), în 
toate aceste obiceiuri găsim datele unor străvechi forme de 
viaţă. 

Desigur, arheologia culturii spirituale şi etnografia româ¬ 
nească, nu dispun încă de un material care să ne poată da 
dreptul la concluzii definitive. 

Din cele cîteva exemple date mai sus se poate înţelege 
cum etnografia românească poate deveni colaboratoare a isto¬ 
riei şi dovedi necesitatea colaborării interdisciiplinare. Etnografia, 
prin problemele ei de etnogeneză, este un fel de arheologie popu¬ 
lară şi aceasta nu numai în domeniul culturii materiale, ci şi în 
acela al culturii spirituale, cum e cazul datinilor şi obiceiurilor. 

Rămînînd tot în cadrul general al problemei, vom urmări ace¬ 
leaşi fenomene la modalităţile lor contemporane, ce sînt şi în ce 
forme se manifestă. în interiorul acestei civilizaţii româneşti tra¬ 
diţionale, datinile şi obiceiurile, mai simple sau mai complexe, 
apar ca expresii ale vieţii populare şi ale spiritului nostru etnic. 

Dacă din punct de vedere istoric şi comparat cercetarea dome¬ 
niului lasă încă de dorit — aceasta nu atît din ignorarea proble¬ 
melor, cît din stadiul de evoluţie al cercetărilor — din punct 
de vedere sociologic, prin şcoala lui Dimitrie Guşti, lucrurile 
au luat o cale mult mai sănătoasă şi rodnică, o cale ştiinţifică. 
După romantismul, dar şi diletantismul folcloriştilor dinaintea pri¬ 
mului război mondial, diletantism uşor de înţeles pentru vremea 
aceea, cercetările de sociologie românească începute în anul 1925 
au adus o contribuţie ştiinţifică dintre cele mai importante şi inte¬ 
resante. 


7 



Obiceiurile, aşa cum se manifestă ele în satul românesc, apar 
uneori sub forma simplă de acte detaşate, pozitive sau negative, 
(interdicţii), dar aproape întotdeauna, semnificative. Obiceiurile 
sînt deseori fenomene de un caracter mult mai complex ce an¬ 
gajează activităţi variate şi de natură deosebită, activităţi ce im¬ 
plică şi o largă participare a colectivităţii săteşti. Pentru ilus¬ 
trarea temei ■ noastre, mai interesante sînt acestea din urmă. 

1 

Dacă luăm bunăoară nunta, vom găsi aici activităţi de na¬ 
tură economică şi juridică, spirituală, la care se adaugă mulţe 
de natură estetică. Fiind un fenomen complex, nunta angajeaiă 
şi o seamă de relaţii sociale în legătură cu gradul de rudenie 
şi vecinătate, angajează o mare adunare de oameni care uneori 
întrece numărul unui sfert din sat. La fel se întîmplă lucrurile 
în cazul datinelor legate de moarte şi înmormîntare. în acela al 
ceremoniilor agrare de la seceriş sau a celor legate de sărbă¬ 
torile de iarnă. 

Aceste obiceiuri, fenomene în forme şi funcţiuni deosebite, 
reglementează raporturi multidimensionale şi întăresc consti¬ 
tuţia vieţii obşteşti a satului. Ele nu sînt simple accidente, ci 
acte necesare la nevoi actuale colective ce ne pun în contact 
cu o gamă întreagă dc forme şi sensuri. Pentru noi aici sînt 
interesante din alt punct de vedere şi anume ca forme de ex¬ 
presie şi rostul lor în cultura spirituală populară. 

Pentru a ajunge acolo unde tindem să ajungem, adică la 
raportul dintre obiceiuri şi literatura populară, în cazul nostru 
poezia populară, se impune acum să tratăm în continuare 
această problemă a formelor de expresie ale datinilor şi obi¬ 
ceiurilor. Categoriile de fenomene pe care le studiem noi aici apar 
în diverse forme şi se exprimă în moduri deosebite, între care 
se află şi poezia. 

Datinele şi obiceiurile -se exprimă în primul rînd prin. mişcare, 
pleacă de la cele mai simple şi ajung la cele mai complexe : miş¬ 
care gest, mişcare mimică, mişcare dans. Cea mai frecventă care 
e şi cea mai elementară, este gesticulaţia care de fapt este un rit 
manual care înlocuieşte pe cel oral (verbal). Obiceiurile se mai 
exprimă însă şi prin forme muzicale : ritm şi melodie, muzică 
vocală şi instrumentală. între formele de expresie a obiceiurilor 
se pare că cea mai frecventă şi bogată este forma literară ; ele 
se exprimă^ printr-un limbaj literar ritual care constituie „riturile 

orale" cum au fost numite de unii etnologi, categorie în care 
apare o bunjL-par-te-din__goezia populară. 

-StTimpun unele consideraţii asupra limbajului în formele lui 
primare, aceasta pentru o mai bună înţelegere a problemei. 
Limbajul nu a fost de la început conceptul dc azi cu scopuri 
teoretice. în începuturile vieţii umane, acest fenomen care de 
fapt era un instrument şi a rămas în bună parte, s-a desprins 
şi a fost prins de lucruri şi felurite fapte concrete din lumea 
înconjurătoare cu scopuri imediate, fenomen legat nu numai de 
datele materiale ale condiţiei omului, ci şi de acelea spirituale. 

Limbajul reproduce lucruri şi stări ale acestora, existenţe ; 
prin el se poate influenţa condiţia lumii înconjurătoare, văzută 
şi nevăzută ; mai mult chiar : prin limbaj omul poate acţiona, 
în toate împrejurările, dar mai ales acolo unde realitatea este 
îmbinată de forţe misterioase, acolo unde cuvîntul devine act. 
Reprezentare şi cuvînt indestructibil legate, merg împreună în act, 
către eficacitate sau aderare, indiferent dacă apare în formula 
magică, incantaţie sau rugăciune. 

Contactul cu realitatea se ia deci şi pe calea cuvîntului. 
Limbajul ritual apare în acte care sînt socotite ca avînd o cali¬ 
tate deosebită şi anume el apare din nevoia de a deosebi vor¬ 
birea sacră de cea profană. Limbajul ritual transpus concret a 
căpătat în etnologie numele de rituri orale, adică obiceiuri care 
se săvîrşese prin viu grai, prin cuvînt. 

Aceste rituri ale cuvîntului sînt practicate în magie prin 
formule iniţiatice, magice, în religiile primitive prin vocabule 
sau unele incantaţii, iar în religiile antice evoluate şi-n creş¬ 
tinism prin imnuri şi rugăciuni. Sociologii francezi Hubert şi 
Mauss deosebesc trei grupe de rituri orale şi anume : rituri orale 
simpatice, care descriu o operaţie cît mai apropiată, ca moda¬ 
litate, aceleia pe care o doresc produsă ; sînt caracteristice în¬ 
deosebi domeniului magiei. Vin apoi riturile orale cu caracter 
de imnuri şi rugăciuni, care sînt în fond acte de adorare ce se 
întîlnesc îndeosebi în cultul religios. în al treilea rînd sînt in¬ 
cantaţiile mitice, care şi ele sînt de două feluri : povestiri epice 
cu personaje divine sau eroice şi povestiri asupra genezei, aşa 
cum e bunăoară „iertăciunea" de la nuntă dtn Bucovina. Sub 
orice formă şi orice conţinut ar apărea, funcţiunea riturilor 

mitice orale este aceeaşi : evocarea unor puteri spirituale cărora 
omul le cere sprijinul 

Pentru culegerea şi înţelegerea actelor rituale orale între 
care intră şi poezia, noi propunem o clasificare mai simplă şi 
mai utilă : 

a) Interjecţii şi cuvinte onomatopeice ; 

b) Cuvinte : cuvinte izolate sau formule ; 

c) Cintece : poezie şi cîntec-vers ce fac trecerea către mu¬ 
zică, de care obişnuit apar legate. 

Fenomenul poezie pe care mulţi dintre cercetătorii litera¬ 
turii populare îl văd în mod detaşat — lucru care este posibil 
în cercetare, dar nu în realitatea concretă — noi îl putem trata 
ca existînd în 'sine, dar cu riscul de a-i prinde mai mult caracterui 
său formal. Fenomenul, în cele mai multe cazuri nu este prepon¬ 
derent estetic, ca în poezia cultă, care nici ea nu există fără 
unele aderenţe extraestetice. în satul nostru tradiţional, sec I 
tonul datinalor şi ohiceiurilor ne pune la dispoziţie un mate-\ 
rial foarte preţios, poate cel mai interesant în legătură cu poezia 
populară, atît prin natura lor intimă structurală şi funcţională, 
cît şi prin autenticitatea lor provenită din vîrsta pe care o 
poartă. 

Ţăranul român nu spune poezie pe de rost, aşa 
cîntă de obicei fără rost. Sînt multe ocazii cînd el vorbeşte 
prin grai de poezie şi cîntec. Chiar şi în viaţa pastorală, în 
ciobănie, poezia este prinsă de alte manifestări, de unele condiţii 
specifice acestei forme de viaţă. Poezia populară închide întot¬ 
deauna un bogat conţinut de viaţă. Spiritul obiectivat aci nu 
poate fi înţeles pe deplin dacă rămîne numai la valorile for¬ 
male estetice, create. Privită şi c.a formă de expresie a diver¬ 
selor manifestări spirituale şi sociale, aşa cum apare în obiceiuri, 
cîmpul de cercetare se lărgeşte şi rezultatul ştiinţific devine 
mai complet. > 

în afară de muzică şi dans care apar atît de des a'Seeime, 
poezia populară ori de cîte ori apare în cadrul obiceiurilor are 
un substrat ideologic, o credinţă sau o reprezentare colectivă, 
are o funcţiune spirituală sau socială, precisă. Fără acest sub- 


1 Hubert et Mauss : Melanges d’histoire des religions, Paris, 
Alean, 1932. 

strat, care e un conţinut de viaţă spirituală poezia aceasta nici 
nu putea apare. 

Deci poezia populară, ca fenomen de cultură spirituală, nu 
poate fi înţeleasă complet, dacă o privim numai ca formă în 
sine. Structuralismul contemporan, interesant ca metodă pentru 
unele aspecte ale realităţii, ni se pare insuficient mai ales pen¬ 
tru domeniile de cercetare ale ştiinţelor umaniste. Acesta e şi 
cazul poeziei populare, ce cunoaşte o mare varietate de mo¬ 
dalităţi şi care apare atît de des ca formă de expresie a obi¬ 
ceiurilor şi joacă un rol de act ritual. In cadrul mare al obice¬ 
iului ea este uin act semnificativ cu o funcţiune proprie. Forma 
ei, arta ei ne poate vorbi despre ceea ce este ca expresie lite¬ 
rară, dar nu şi de natura sa intimă, care aparţine şi cauzei care 
a creat-o, a/dică spiritului activ al omului ce este obligat să-şi 
rezolve problemele impuse de viaţă. 

Dacă în momentul respectiv al actualizării obiceiurilor, un 
conţinut de viaţă se exprimă şi prin muzică sau dans, aceasta 
este un lucru adevărat ; dar poezia în interiorul obiceiurilor, 
ca şi celelalte forme de expresie, oricît de precisă s-ar înfăţişa 
formal, nu este poezie pentru poezie, ci este o producţie cu un 
anumit rost în interiorul complexului de datini şi totodată în 
viaţa întregului social al satelor. Poezia aici, chiar dacă respectă 
toate regulile unei arte literare şi este frumoasă, are un rol 
extraestetic de îndeplinit, spiritual şi social, deodată. 

în satul nostru tradiţional, două cuvinte erau întrebuinţate 
frecvent : cîntec şi cîntare, cuvinte ce vin să spună ceva şi 
despre poezia care apare în obiceiuri, poezia rituală. Cîntecul 
sau cîntarea nu înseamnă pentru ţăranul nostru ceea ce înseamnă 
pentru noi ; se întrebuinţează cuvîntul cîntec şi cîteodată cîntare 
ca noţiune în a căror sferă intră poezia şi muzica deodată. 
Cîntecul în înţeles de muzică şi poezie, adică de vers cîntat 
alcătuiesc de cele mai multe ori în modul său de a gîndi, o 
unitate organică. 

In general, ţăranul român nu recită fără cîntec şi nici nu 
cîntă fără poezie. Dacă există cazuri unde muzica lipseşte, aşa 
cum e acela al oraţiilor de nuntă bunăoară, putem afirma că 
nici de astădată nu e vorba de o recitare de poezie în sensul 
nostru, ci un act de natură rituală cu funcţiune principială 
familială şi socială, ce apare într-o formă poetică. Aşa cum 
poezia apare în interiorul datinelor şi obiceiurilor, chiar dacă e 

frumoasă, ea nu este o recitare cu sens estetic şi nici o simplă 
distracţie, chiar dacă le implică. 

Uneori cînd se vorbeşte despre poezie se mai întrebuin¬ 
ţează cuvîntul vers sau verş, tot în acest înţeles de poezie 
cîntată. Funcţional însă, ea împlineşte un anume rol în com¬ 
plexul obiceiurilor, aşa cum am arătat. 

Poezia populară nu este numai un lucru frumos, realizat 
printr-o artă literară deosebită, produs al unei activităţi auto¬ 
nome ; ea poate fi văzută şi ea un fenomen, ca o formă de 
expresie a unui act ce se produce în altă clasă de valori, ceea 
ce o face să fie mai mult dşcît un produs literar, creaţie oricît 
de măiestrită ar apare. Ea poate să se prezinte ca un act de 
natură spirituală pornită din adincimţle unei filozofii popularg, 
în ordinea materială sau spirituală a lucrurilor. 

Poeziile populare pot fi împărţite în primul rînd, puţin 
didactic, dar cu temei, în două mari grupe şi anume : poezii de 
lume şi poezii rituale, acestea din urmă ou deosebite semnificaţii 
spirituale. în poeziile de lume, care şi ele divizate în doine sau 
balade sînt asociate muzicii, găsim mai mult un substrat psiho¬ 
logic sau social ; la cele lirice, un substrat individual. Celelalte 
prinse mai mult de datine şi obiceiuri nu apar la întîmplare, 
de cele mai multe ori, ca acte rituale. Poeziile populare sînt în 
acest caz forme de expresie ale unui întreg sistem de credinţe 
şi reprezentări colective, ce întreţine aproape instituţional spiri¬ 
tul public şi angajează grupări sociale (unităţi şi subunităţi), 
fie ele permanente ca familia şi vecinătatea, sau spontane cum 
e nunta şi diversele ceremonii comemorative sau agrare etc. Ma- 
nifestîndu-se în acest fel, ele sînt mai puţin datorate fanteziei 
personale şi mult mai adînc prinse pe formele datinelor şi obi¬ 
ceiurilor, ceea ce face ca în raport cu alte grupe de poezii 
populare ele să păstreze şi o considerabilă vechime, aşa cum 
sînt şi fenomenele prin care ele se actualizează, devenind acte 
transformatoare, prezenţe active în societate. 

Poeziile populare ce apar ca forme de expresie a unor acte, 
pot fi împărţite în trei grupe, aşa cum împărţim în linia lor 
mare şi obiceiurile. în primul rînd vine grupul calendaristic 
legat de sărbătorile de peste an. Le spunem astfel pentru că 
de sărbători sînt legate o serie întreagă de fenomene care au 
în ele doar condiţia de timp, fără să se producă vreo comemo¬ 
rare. A doua grupă e aceea a ciclului familial sau al vieţii de 
la naştere la moarte, adică poeziile care apar legate de sarcină 

şl naştere, logodnă şi nuntă, moarte şi înmormîntare ; ele sînt 
acelea care ajută schimbările de stare ale omului, numite de 
către van Gennep rituri de trecere. Al treilea grup ţine de 
obiceiurile de natură magică, ce apar în legătură cu meşteşu¬ 
gurile, cu unele ceremonii agrare sau silvice şi mai ales în ma¬ 
gia medicală, atît de bogat reprezentată la noi în forma des- 
cîntecelor. 

Şi pentru că aşa cum am arătat mai sus, poezia populară 
este legată de cîntec, acolo unde ele apar împreună, se stabi¬ 
leşte obişnuit un raport strîns între text şi muzică, raport care 
este mult mai strîns în cazul poeziilor rituale şi mai puţin 
riguros la cîntecele de lume. Nu se poate schimba textul după 
voie, melodia făcînd corp cu textul. în cazul bocetelor acest 
raport e mai puţin riguros pentru că intră în joc improvizaţia 
de moment păstrîndu-se doar linia mare a genului. în general, 
nu găsim o mişcare prea largă între text şi melodie nici chiar 
Ia bocete. La cîntecele de lume lucrurile se prezintă în alt 
mod : pe aceeaşi melodie apare alt text, nu rareori mai multe 
texte. în această grupă schimbările de versuri izolate sau de 
strofe întregi, se produc cu uşurinţă, ceea ce nu se întîmplă 
decît foarte rar în cazul poeziilor rituale ce apar o dată cu să- 
vîrşirea obiceiurilor. 

Poezia populară trebuie privită şi cercetată în interiorul fe¬ 
nomenelor complexe ce o manifestă. Dar nu numai atît : socotim 
că poezia în acest caz este un fenomen de cultură născut din 
nevoi mult mai profunde şi mai complexe, nevoi de natură spi¬ 
rituală sau socială, care au creat însăşi arta literară şi va¬ 
lorile estetice. Poezia populară în acest fel nu poate fi numai 
un dat formal şi singular, pentru că un întreg mod de a con¬ 
cepe şi acţiona al unui popor se manifestă aici. Cercetînd diver¬ 
sele ei forme şi funcţiuni, dimensiunile şi valorile pe care le 
vehiculează, poezia populară ne poate pune la dispoziţie nu 
numai date care ar satisface un punct de vedere etnografic 
sau folcloric, ci şi pe acela care ar urmări chiar o sinteză a 
etosului românesc. 


ERNEST BERNE'A 



NOTA ASUPRA EDIŢIEI 


Materialul prezentat în această culegere nu a fost adunat 
ca document de literatură populară, ci ca elemente şi date ale 
unor fenomene spirituale şi sociale. Nu punctul de vedere este¬ 
tic ne-a călăuzit în culegerea lui, ci acela sociologic şi etno¬ 
grafic. Cele mai multe dintre piese sînt acte semnificative în 
cadrul unor ceremonii complexe, în ansamblul unor fenomene 
ce pot face parte din categoria atît de generală a datinelor 
şi obiceiurilor româneşti. 

Funcţional şi prin clasele de valori ce le angajează aceste 
poezii ne-au furnizat un interesant material care ne-a dus cer¬ 
cetarea în sectoare de dincolo de fenomenul literar şi al valo¬ 
rilor estetice, ne-au dus în sectorul atît de bogat al culturii 
spirituale în formele cele mai elementare ce pot fi găsite pe 
pămîntul patriei noastre. Poezia este aci o formă de expresie a 
unor fenomene complexe, pe care ni le oferă unele fenomene 
de viaţă tradiţională. 

Pornită astfel, culegerea aceasta de poezii populare, are în pri¬ 
mul rînd calitatea adîncimii lor : aceste piese sînt expresia unor 
stări de lucruri foarte vechi, adînc păstrate în istorie, stări şi 
condiţii dispărute azi. Prin manifestarea lor se aduce la viaţă, 
sub ochii noştri, o lume de mult dispărută, aşa cum sînt bună¬ 
oară cele prezentate în ceremoniile agrare. 

Această calitate le face să păstreze o autenticitate, ca pro¬ 
ducţii populare. Nimic artificios, nimic întîmplător, nimic care 
să trădeze o gratuitate în aceste poezii ; totul se manifestă pe 
un fond de autenticitate a unor realităţi româneşti şi umane. 

Această situaţie nu a ştirbit cu nimic din frumuseţea lor 
literară, din valoarea lor estetică, dimpotrivă credem că le-a 
mărit-o. Judecate detaşat, calităţile literare se impun cititoru- 

lui fără nici o rezervă ; de aceea le-am tratat în consecinţă, 
adică le-am adunat şi ordonat spre publicare ca piese de lite¬ 
ratură populară, aspect mai uşor de înţeles, atunci cînd lucru¬ 
rile sînt privite exterior. 

însuşirile lor de artă literară sînt evidente şi pot fi jude¬ 
cate ca atare. Observate însă şi culese ca elemente în complexe 
ceremoniale, în funcţia lor originară, piesele ce le publicăm în 
această culegere au nevoie şi de-o altă prezentare. Am socotit 
nimerit, cel puţin pentru piesele importante să dăm unele ex¬ 
plicaţii complimentare care ating fondul, natura intimă şi tot¬ 
odată cadrul lor de apariţie şi funcţiune. De aceea modul lor 
de prezentare, dacă nu aduce o explicaţie etnografică sau socio¬ 
logică, cel puţin o sugerează. 

Piesele au fost clasificate după o ordine impusă de reali¬ 
tatea concretă, mai aproape deci de locul şi modul de manifes¬ 
tare. Grupele sînt constituite în cazul acesta nu după criteriile 
unor genuri literare, ci după natura şi funcţiunile unor acte 
specifice vieţii satului românesc tradiţional. Aşa avem cîntece de 
nuntă, cîntece de înmormîntare, cîntece agrare etc. Strigăturile, 
avînd prin natura lor mai mult un caracter social, sînt gru¬ 
pate după şi în cadrul manifestărilor cu prilejul cărora s-au 
produs. In interiorul acestor grupe mari sînt altele indicate de 
provenienţă locală şi regională, aceasta pentru a păstra şi pre¬ 
ciza caracterul lor concret. în acelaşi sens am dat anul, uneori 
şi ziua, cînd s-a produs culegerea. 

Cele mai multe culegeri le-am efectuat între anii 1928—1935, 
din zone distincte, deosebit de înzestrate spiritual ca : Runcu- 
— Gorj, Valea Ursului, Drăganu — Argeş ; Mohu — Sibiu ; Dră- 
guş, Rîuşor, Arpa.şu-de-Jos etc. — Făgăraş; Fundu-Moldovei — 
Bucovina. în 1968 am colecţionat folclor din zona Braşov, — Po¬ 
iana Mărului, Tohanu Vechi, Zărneşti. Am transcris textele cît 
mai fidel graiului local de unde provin, fără să folosim semne 
diacritice. Am păstrat mai întotdeauna denumirea populară a pie¬ 
selor folclorice, a obiceiurilor, a ceremonialului, a melodiilor etc. 
în cadrul cărora se integrează poezia populară. 

Volumul se încheie cu un mic capitol de poezii lirice. în 
acest ultim capitol am grupat piesele din arhiva noastră per¬ 
sonală, care atît prin natura, cît şi prin funcţiunea lor se deose¬ 
beau de corpul culegerii de faţă. Le-am numit „Cîntece de dra¬ 
goste şi jale“, aşa cum sînt în cea mai mare parte a pieselor, 
în timp ce primele au fost culese şi cercetate ca forme de ex- 

presie a unor acte semnificative din vastul domeniu al datinelor 
şi al obiceiurilor printr-o metodă etno-sociologică, aceste ultime 
poezii au fost culese întîmplător, cucerit de vocaţia informatorilor 
întîlniţi. Fiind inedite şi de o valoare literară reală, am socotit 
indicată introducerea lor în cuprinsul culegerii de faţă. 

în anexe publicăm un glosar şi un tabel al informatorilor, 
acolo unde ei au putut fi identificaţi. Pentru a evita repetarea 
numelor acestor informatori şi datele personale, am dat la sfî.r- 
şitul pieselor numai numărul ilor de ordine. 

Cu toate cele precizate mai sus asupra originii acestei cu¬ 
legeri, a naturii pieselor publicate şi a modului de a fi pre¬ 
zentate, care depăşesc punctul de vedere literar, ţinem să sub¬ 
liniem de la început că valoarea lor folclorică ne-a determi¬ 
nat să le dăruim publicului cititor, fie el specialist sau amator 
Calitatea literară a unora dintre piese, cum sînt bunăoară „Dealu 
Mohului“ din Făgăraş sau „cîntecul bradului" din Gorj, sau cum 
sînt unele dintre oraţii şi bocete de o interesantă viziune asupra 
lumii şi vieţii, este incontestabil de o mare valoare, piese unice 
de creaţie populară. 

Raritatea lor ca manifestări spirituale colective, dublate de va¬ 
loarea lor estetică ne-a făcut să credem că merită să apară la 
Editura Minerva. 


E. B. 



I. POEZIA OBICEIURILOR PERIODICE 



URÂRI DE ANUL NOU 


Aceste urări fac parte din obiceiurile periodice ale sărbă¬ 
torilor de iarnă ce se produc în seara Anului nou. Cu toate 
că apar ca piese ale „pluguşorului 11 , urările de mai jos sînt inte¬ 
grate unei clatine străvechi legată de viaţa păstorească şi anume 
„jocul ursului 1 ' sau „buhaiul 11 . In realitate avem de-a face cu 
două obiceiuri deosebite pe care condiţia timp (Anul nou) le-a 
unit, manifestînd o formă hibridă. 

Piesele au fost culese după o reconstituire a datinei, la 
Fundu Moldovii, în iulie 19,28. 


1 

Ei părinte, Sfînt Vasile 
De-aseară, de-alaltăseară 
Am pornit întîia oară 
Cu plugu cu doisprezece boi, 
Boi, boulei, 

La coadă cornăgei 
Şi în frunte fiind ţintei, 
Minaţi, măi ! 


Toată ziua a arat 
Brazdă neagr-a răsturnat 
Şi prin brazd-a semănat, 
Grîu mărunt şi grîu de vară 
Să dea Domnul să răsară, 

La lună, la săptămînă, 

Aur să culegi în mină ; 

Şi îl duce ca să-l vadă 

Ori de-a dat Dumnezeu roadă ; 

Era spic ca vrabia 

Şi paiul ca trestia 

Minaţi, măi ! 


Iute s-a-ntors, 

Şi din grajd a scos 
Un cal negru năzdrăvan 
Cum îi place lu Traian : 
Negru ca corbul, 

Iute ca focul, 

Cu potcoave de argint 
Ce sînt bune la fugit, 

Cu potcoave de aramă 
Ce prind bine la corhamă, 
Şi la fierar a plecat 
Şi oţel a cumpărat 
Să facă tot seceri mari 
Pentru copilaşii tari, 

Cu mănunchi de viorele 
Pentru fete tinerele 
Şi neveste frumuşele. 


A strîns fine şi vecine 
Şi vreo trei babe bătrîne 
Şi pe toţi mi ţi i-a pus 
La lucru pămîntului 
în răcoarea vîntului, 

Şi cu dreapta apuca 
Cu cealaltă secera, 
Altu-n urmă-nainta 
Tot clăi mîndre ridica 
Şi ia soare le usca 
Pe care le încărca 
Şi acasă le ducea. 


Scos-au nouă iepe 
Tot sirepe 

Şi de pari le lega 
Şi-ncepea a treiera 
Harabale încărca 
Şi la moară le căra. 

Iară curva cea de moară 
Gînd văzu atîtea cară 
încărcate cu povară, 
Puse coada pe spinare 
Şi plecă la fuga mare 
La cea fugă de scăpare. 
Leuca-i mare, 

Frunză n-are, 

Leuca-i mică 

Sai, mătuşă şi-o ridică. 


Iar morarul, meşter bun. 
Zări moara pe cătun, 
îşi luă cojoc miţos 
Şi îl îmbrăcă pe dos 
îşi luă ciocan în brîu 
Mai luă apoi un frîu, 

Cu frîu o lega 
Şi la vale o tîra 
Cu ciocanu-i da în şele 
De o puse pe măsele. 
Turna pe deasupra-n cos 
Tot grăunte de cel roş, 
Grăunţul cădea sub piatră 
Şi da făină curată. 

Traian mult se bucura 
Pe morar îl lăuda 
Călare că se suia 
Cu flăcăii ce-i mîna. 

Boii opinteau 
Roţile scîrţîiau. 

Iară mîndra-mpărăteasă 
Auzea tocmai din casă 
Hăulitu flăcăilor 
Scîrţîitu carelor, 
în cămară ea mergea 


23 



Şi din cui îşi alegea 
O sită mare şi deasă 
Tot cu pînză de mătasă 
Mîneci dalbe sufleca, 

Cernea, mări, tot cernea, 
Negurile jos cădea. 

Apoi pîine plămădea 
Şi colacii învîrtea, 

Pe lopată îi culca 
Şi-n cuptior îi arunca, 

Pîn’ ce rumeni îi scotea 
Şi da vreo cinci 
La băieţii cei mici. 

Minaţi, măi ! 

Şi-mpărţea trei colăcei 
La copiii mititei, 

Iar mîndrului bărbat 
Lui i-a dat un sărutat. 

Cum a dat Dumnezeu holdele 
Astfel s-avem parte şi noi ; 
De urat am mai ura, 

Dar ni-i frică c-o-nsera 
Că nu sîntem de colea, 

Ci sîntem de la Mitoc 
Unde-ngheaţă apa-n chioc 
Şi mămăliga pe foc 
Şi laptele-n doniţă 
Mămăliga-n poliţă. 


Am auzit că aveţi o haită muşcătoare 
Şi o babă fermecătoare, 

La haită întinde colacu cu lapte dulce, 
A turba şi s-a duce. 

Pe babă am lega-o cu resteul 
Şi-am duce-o la moş Maftei 
Că ştie rîndu la femei. 

Opriţi, băieţi, măi, 

Hăi, hăi ! (36) 

2 


Aho, aho, la multe zile 
C-am ajuns Sfîntul Vasile, 

La mulţi ani cu bucurie 
Şi cu veselie. 

Mai voioşi s-ajungeţi 
Anul nou să-l petreceţi, 

Tot cu fericire pînă la sfîrşit, 
Ploi la timp, noroc la plug, 
Multă roadă şi belşug ; 

Şi la toate mesele 
Numai inimi vesele 
Minaţi, flăcăi, 

Hăi, hăi ! 


S-a pornit Sfîntul Vasile 
De un an şi nouă zile, 

Cu plug greu, cu otic mare. 
Tot pămîntul ca să-l are. 

Şi a arat pe jumătate 
Să samene grîu în parte, 
Grîu de vară şi secară 
Deie Domnul să răsară. 
Minaţi, flăcăi, 

Hăi, hăi ! 


Dimineaţa să-l cosască, 
Plugarii să-l îmblătească, 
Să-l vînture cu lopata, 
Să-l ducă la moară gata ; 
Cu apă să-l plămădească 
Şi-n covată să-l dospească 
Şi să facă colac mare 
La plugari ca să mai are. 
Minaţi, flăcăi, 

Hăi, hăi ! 

Şi la anu jumătate 
Să mai deie grîu în parte 
La boieri, la gospodari 
Altă parte la plugari, 

Care umblu şi muncesc 
Tot anul la boieresc, 

Vara-n cîmpuri boiereşti 
Iarna-n frig pe la fereşti, 

Tot urînd c-un clopoţel, 

Stelele prinse oţel, 

La cucoane cu mîndrie 
La boieri cu bucurie, 

La copchile feciorite 
In cîşlegi să se mărite, 

Şi la nuntă să poftească 
Plugarii să chiuiască. 

Opriţi, flăcăi, 

Hăi, hăi ! 

Să trăiţi, să înfloriţi 
Ca merii, ca perii 
în mijlocul primăverii, 

Ca toamna cea bogată 
De toate îndestulată. 

La mulţi ani ! (16) 


HOILERIU 


La gura de trei lioare 
Hoileriu, dalior Doamne, 
Leagăn frumos de mătase 
împletit în cinci şi şase, 
Iar în leagăn cine sade ? 
Şade (N) cea frumoasă, 

Iar în leagăn ce lucrează ? 
Ea coase şi chindiseşte 

C-un fir galben isprăveşte 
Cămaşa lui taică-său, 

Năframa lui frate-său, 

Batista lui văru-său. 

— Scoală, draga maichii, scoală. 
Că ne vin colindătorii. 

Las’ să vie, vie 
Ca şi noi să colindăm 
C-asta-i sara lui Crăciun. (22) 


URARE PENTRU BELŞUG 


în seara cînd se colindă, copiii pun într-o coajă de dovleac 
sămînţă de dovleac şi de in, boabe de grîu şi porumb. Unul 
dintre copii le aruncă peste casă urînd : 

Daţi bună ziua lui Ajun 
Ca intr-un ceas bun, 

Grîu cîit oasa 
Pita cit masia, 

Fuioarele 

Cit râşchitoarele, 

Mănuşile 
Cit mă tuşile. 

Cei din casă să trăiască, 

Cei de-afară izvorască. 

Să trăiţi la mulţi ani 
Bine ca-n ziua de azi ! (38) 

Seminţele aruncate peste casă sînt bune pentru rod. Oa¬ 
menii adună aceste seminţe şi le amestecă cu cele ce vor fi 
semănate în primăvară : „asta ca să crească şi să se facă rodu 
bun“. (66) 



II. POEZIA CEREMONIALULUI NUNŢII 



CHEMAREA LA NUNTA 


Sîmbătă de dimineaţă se face chemarea la nuntă. Se face 
chemare din partea mirelui şi miresii ; la unele gazde merge 
cineva din partea naşului ; chemătorul zice : 

Vă pofteşte domnul nun 
Mîine la ospăţ ; 

Un ceas, două 
Pîn’ la nouă, 

La mese întinse 
La pahare pline, 

Că foarte bine vă va părea 

Lingura şi furcuţa să nu mai stea. (23, 34) 

Şi aşa merg din poartă în poartă şi cheamă la nuntă ; „mai 
şi cinsteşte o ţîr’ de rachiu". 


PUNEREA VÎSTREI 


„Vîstră" se numeşte buchetul de flori artificiale ce se pune 
la pălăria mirelui ; este semnul şi „cinstea" feciorului ce se 
căsătoreşte. 

Punerea vîstrei este unul din momentele importante a nunţii 
tradiţionale din Ţara Oltului (Făgăraş) ; e o datină ce se pe¬ 
trece sîmbătă seara la casa miresii, unde se adună feciorii şi 
fetele. 

Feciorii îşi pun pălăriile pe masă şi le amestecă. Vine apoi 
mireasa cu o fată (din rude) şi caută pălăria mirelui ; a ia 
şi merge în celar de-i coase vîstra. Pentru obţinerea pălăriei, 
uneori se dau bani. 

Mireasa se întoarce apoi cu pălăria împodobită şi cu sticla 
de vin în mînă. Un fecior, de obicei rudă cu mirele, se ridică 
şi spune o urare în legătură cu căsătoria. Culegerea este din 
Drăguş-Făgăraş, în iulie 1929. 

Domnule mire, 

Să iei pălăria că nu-i găurită, 

Ci-i foarte frumos împodobită : 

Cu floare frumoasă 
De la cinstita ta mireasă. 

Că ieri dimineaţă cînd te-ai sculat 
Cu rouă de pe flori te-ai spălat 
Şi la Dumnezeu te-ai rugat, 

Şi ai spus maicii tale cu dor, 

Că nu vrei să mai rămîi fecior 

Şi că de (numele miresii) ţi-e dor 

Şi doamna mireasă o făcut tot la fel 

O spus că din dulcele ăsta 

Nu vrea să mai rămîie fată 

Şi vrea după (numele mirelui) măritată. 

După această poveste mirele ia pălăria şi o pune pe cap ; 
apoi cinstesc şi strigă laolaltă „Vivat, trăiască". 

După ce au strigat, femeile aduc mîncarea pe masă ; unul 
din feciori se scoală şi spune : 

Cinstiţi meseni 
Şi voi cu toţii feciori, 

Fetiţe şi coconaşi 
Luaţi şi mîncaţi 
Şi bine vă ospătaţi, 

Că nu-s numai un soi de mîncări, 

Ci sute nesocotite 

Toate pentru dumneavoastră gătite. 

C-o făcut sucăcioaiele 

Nişte tălmagi 

Tot cu boii să-i tragi, 

Nişte plăcinte 

Cît teleaga dinainte. 

Cînd înghiţi 
începi să sughiţi, 

Şi nişte ciorbă, 

Că de minei multă 
Te umfli în burtă 
Faceţi un pîntec cît o torbă 
Şi vă duceţi după sobă 
Şi staţi cu greieri de vorbă. 

Iar cuţite şi furcuţe de n-oţi fi avînd 
Om înhăma o iapă la căruţă 
Şi-om trimite-o în tîrg la Orăştii 
C-acolo este un eleşteu, 

De-acolo am cumpărat şi eu. 

Ia o furculiţă de pe masă 

Uitaţi-vă, măi : 

E cu miner de ciocîrlău 
Costă un leu, 

Pînă o veni cu furcuţe cumpărate 
Nu mai staţi cu gurile căscate. 

'Urmează ospăţul feciorilor, cu mirele în frunte. 

După-masă fac trei jocuri în casă şi feciorii pleacă cu mi¬ 
rele. Fetele rămîn şi le pune la masă ; le ospătează mireasa. 

„Punerea vîstrei" şi ospăţul ce-i urmează se face pentru 
momentul despărţirii mirelui de feciorie şi ceata de feciori ; e un 
ceremonial de trecere de la o stare la alta. 


LA „GÂTEALA MIRESII" 


Culegerea pieselor redate mai jos a fost făcută la Drăguş- 
Făgăraş în 24.VII.1933. 

Cînd se pune fachelul (voalul) miresei fetele strigă : 

Doamne,-ajută, maica mea, 

Apă rece nu-i mai bea 
Adusă de mina mea ; 

Şi-i bea apă mai călduţă 
Da de mina ta, măicuţă ! 

Cîntec de joc : „româneşte". 

Suie-mă, Doamne, la ceriu 
Şi mă lasă printre stele 
Să-mi iau bădiţ de plăcere, 
Pe plăcerea ochilor 
Pe voia părinţilor 
Pe plăcerea guriţii 
Şi pe voia măicuţii ! 

Se pune miresii cununa de lămîiţă : 

Haide, dragă miresucă, 
Fecioria ţi-e pe ducă 1 ... 


„De purtat" : 

Cîţi bădişori am avut 
Nici unu nu mi-a plăcut 
Dar acum de ăsta-mi place 
Că mereu cu ochiu-mi face ; 
Cîn : să duce şi cin’ vine 
Tot cu ochii după mine ! 
Asta-i badiu şi-l cum osc 
Că-n braţe la mine-o fost 
Âsta-i badiu şi ştiu bine 
C-a stat în braţe la mine. 


Bădişoru meu e-nalt 
Şi lu Dumnezeu i-e drag 
Şi lu Dumnezeu să-i fie 
Numa după cum mi-e mie ; 
Nici nu pupă, nici nu bea 
Numa după voia mea, 

Nici nu bea şi nici nu pupă 
Voia mea el nu mi-o strică. 


Trandafir din capu mesii 
Cum mai plîng ochii miresii, 

Unu plînge şi-unu, ba 
Că i-a plăcut de badea, 
Unu plînge şi-unu, nu 
Că i-a plăcut de badiu, 

Fă, mireasă, cosiţa 
Mila de la maică-ta 
Fă, mireasă, păru tău 
Mila de la taică-tău ; 

Că mila de la bărbat 
Ca un vîrf de brad uscat 
Şi mila bărbatului 
Ca staghila patului. 

Mireasa plînge. 

Plîngi, mireasă şi suspină 
Că mergi la casă străină 
Şi te mustră fără vină. 

„De purtat" : 


Foicică, lemn domnesc, 
N-am cui să mă jăluiesc ! 


Foicică, lemn uscat, 

Nu-i ca el de ajustat : 
Faţa-i albă ca păharu, 
Gura, dulce ca zaharu, 
Buzili-s ca frunzili 
Ochii şi sprîncenili, 

Pe deasupra ochiului 
Parcă-i peana corbului. 
Mustăcioara tunsă-n vînt 
Ochii mă bagă-n pămînt. 


Foicică de ovăz. 

Păru (?) şi omu frumos 
Alea doar mă pune jos ! 

C-am fost tinără de ani 
Şi mi-am căpătat duşmani. 
Şi-am fost tinără de vreme 
Şi-am auzit vorbe rele. 

„De-nvîrtit“ : 

Multu-i soacra mică proastă ! 
Pentru-o cizmă de-ncălţat 
Şi-o dat fată ca şi-un brad. 


Aşa zic duşmanili : 

Că păn-o hi lumea-n pace 
Treaba asta nu s-o face. 

Iaca treaba s-o făcut 
Şi duşmanii n-o ştiut ! 

Se dă o sticlă de vin lăutarilor şi apoi se face joc. 
„De purtat" ; mireasa plînge : 

Taci, mireasă, nu mai plînge 
C-acum are cin’ te strînge. 

Taci, mireasă, nu ofta 
C-acum ar’ cin’ te pupa ! 


Ce-am iubghit, n-am iubghit mult 
Am iubghit ce mi-o plăcut, 

Ce-am iubghit n-am iubghit tare 
D-am iubghit un lucru mare. 


Nu mai plînge, draga noastră, 
Că n-ai căz’t în mînă proastă, 
Nu mai plînge, draga mea, 

Că n-ai căz’t în mînă grea ; 
C-ai un mire ca un craiu 
Şi-n curte la el e raiu’ 

Şi de grîu şi de mălaiu. 

De joc : „româneşte" : 

Foaie verde de chiperiu, 
Suie-mă, Doamne, la ceriu, 
Şi mă lasă printre stele 
Să iau bădiţ cui plăcere ! 


Fă-mă, Doamne, ce mi-i face 
Fă-mă pui dc turturea, 

La bădiţă la curea. 


Du-mă, Doamne, cum ăi şti 
Să crepe duşmanili, 

Numa una de-ar crăpa 
Supărată n-aş mai sta, 
Numa una de-ar plesni 
Supărată n-aş mai fi. 


Fă-mă, Doamne, ce mi-i face, 
Fă-mă punguţă uşoară 
La bădişoru pe poală, 

Eu să tac, el să-mi şoptească 
Inima să-mi hodinească. 

„Dc-nvîrtit“, „de purtat", cînlece de lume : 

Cin’ să duce şi cin’ mere 
Num-o ţîr’ de gură cere. 

Cu ăsta nu mi-i ruşine 
Ochii văd, buzele scrie 
Pe gură ca pe hîrtie ; 

Ochii văd, mînile fac 
Pe trupu care mi-i drag. 
Cruciuliţă de argint 
Ăştia doi s-o potrighit, 

Şi la ochi şi la umblat 
Ca doi porumbi la zburat 
Şi la ochi şi la sprîncene 
Ca doi porumbei la pene. 

Tot ne fost să hie aşa 


37 




Şi de mult nu de-acuma, 

Da să puse-o gură rea 
Tot ca să nu hie aşa, 

Şi s-a pus alta mai bună 
De ne-o vin’t iară la mină. (37) 

Urmează cîntece de joc şi veselie ; mireasa începe a rîde : 

„S-o gîndit că nu-i rău să fie nevastă“! (31) 


CÎNTECUL MIRESII 


Cîntecul miresii apare în centrul unui moment important 
din ceremonialul nunţii şi anume „găteala miresii" ce se petrece 
duminică dimineaţa înainte de a merge la cununie. Acest moment 
marchează despărţirea de feciorie şi de grupul de fete căreia 
aparţinea. Corespunde „punerii vîstrei" în cazul mirelui. 

Reproducem aici mai multe variante după cum urmează : 
una din Drăguş-Făgăraş, culeasă în anul 1929, alta din Mohu- 
Sibiu, culeasă în anul 1934, a treia din Rîuşor-Făgăraş, culeasă 
în anul 1935 şi ultima din Poiana Mărului-Braşov, culeasă în 
anul 1949. 


1 

Ia-ţi, mireasă, ziua bună 
De la tată, de la mumă, 
De la fraţi, de la surori 
De la grădina cu flori, 
De la fir de lămîiţă 
De la fecior din portiţă, 
De la fir de busuioc 
De la feciori de la joc, 
De la floare de cicoare, 
De la draga şezătoare. 


Taci, mireasă, nu mai plînge. 
Că la maică-ta te-oi duce 

Cînd o face plopu mere 
Şi răchita micşunele. 

2 

Ia-ţi, mireasă, ziua bună 
De la tată, de la mumă, 
De la fraţi, de la surori 
De la grădina cu flori, 
De la fir de tămîiţă, 

De la draga de uliţă, 

De la fir de busuioc 
De la cinstitu de joc, 

De la floare de cicoare 
De la draga şezătoare. 


Taci, mireasă, nu mai plînge. 
Că la maică-ta te-oi duce, 

Că maică-ta te-o ţinut 

Te-o ţinut pe cum ai vrut ; 

Ca măr roşu-n fund de ladă, 

Ca pe-o floare 

Tot la soare 

Ca tier 

După cuier. 


Da soacră-ta te-o ţinea 
Ce-i păţi ăi mai vedea, 
Ca mătura după uşă 
Ca vătraiu prin cenuşă. 


N-am ce face, n-am cc zice 
La maică-ta cînd te-i duce 
Uită gîndu tău de fată 
Şi frumuseţea de-altădată. (3) 

Ultima strofă se spune mai mult ca mustrare ; uneori o 
cîntă integrată cîntecului miresii. 

La fiecare două versuri se zice : ,,goghio, drăguliţa noastră". (5) 

3 


Ia-ţi, mireasă, ziua bună 
De la tată, de la mumă, 
De la fraţi, de la surori 
De la grădina cu flori, 
De la hir de busuioc 
De la fete de la joc, 

De la hir de tămîiţă 
De la fete din uliţă, 

De la hir de siminic 
De la drag de ibovnic. 


Rămîi, maică, sănătoasă 
Dacă n-ai vrut bucuroasă 
Să mă vezi umblînd prin casă 
Şi ficiori pe la fereastră. 
Rămîi, taică, sănătos 
Dacă n-ai vrut bucuros 
Să-mi mai vezi umbra pe jos 
Şi ficiori pin şopu nost. 


Plîngi, mireasă, şi suspină, 
Că mergi în casă străină, 
La soacră de ie haină 
De tc mustră fără vină. 

La norari 
Fără dur ari 
Şi la fraţi 
Ne-ndireptaţi. 

Şi soacră-ta nu ţi-i mamă 
Să-ţi bage cuvîntu-n samă, 
Nici socru-tu nu ţi-i tată, 
Vei trăi mai supărată. 


Mireasă-nvelită-n flori 
Ia-ţi gîndu de la ficiori 
Şi ţi-1 pune la bărbat, 

Că cu el te-ai cununat ; 
Ţi-1 pune la omu tău 
Ce ţi l-a dat Dumnezeu. 


Nu mi l-a dat Dumnezeu 
Că mi l-am cîştigat eu, 

Cu ochi şi cu inima, 

Cu gura şi sprinceana. (5, 6) 

Ultimele două strofe apar integrate cîntecului miresii, dar şi 
detaşate, ca strigături. 


4 

Ia-ţi, mireasă, ziua bună 
De la tată, de la mumă, 
De la fraţi, de la surori, 
De la grădina de flori, 
De la fir de busuioc, 

De la feciori de la joc. 
De la fir de tămîiţă, 

De la fecior din portiţă. 


Mircsică dumneata, 

De-ai şti nu te-ai mărita, 
Necazu de cap ţi-o da 
Copii mici te-o-mpresura 
Bărbăţelu te-o mustra. 

Că mila de la bărbat 
Ca umbra dc pom uscat 
Cînd te pui de te umbreşti 
Tot mai tare te pîrlcşti. 


Foaie verde foaie lată, 
Bine mai era odată 
Cînd eram la mama fată 
Şi eram ncmăritată. 

Că lucram, că nu lucram 

Tot draga mamii eram, 
Da de cînd m-am măritat 
Am săpat, am secerat 
Şi tot nimic n-am lucrat, 
Că binele din fetie 
Nu li-i mai avea-n vecie 


Atunci ai mai fi tu fată 
Cînd o-nflori nucu-n baltă ; 
Cînd o face măru nuci 
Şi răchita mere dulci. 
Plîngeţi ochi şi lăcrămaţi, 
Că voi sînteţi vinovaţi, 

Că ce iubiţi nu lăsaţi 
Şi ce vedeţi nu uitaţi. (22) 


CÎNTEC PENTRU MIREASĂ 


Se cîntă la „găteala miresii", după mai răspînditul cîntec 
ritual „taci, mireasă' 1 . Culegere din Drăganu-Argeş, august 1934 : 

Copchiliţă cu părinţi, 

La ce focu te măriţi ? 

Că mila de la părinţi 
Anevoie ai s-o uiţi, 

Că mila de la bărbat 
Ca umbra de păr uscat, 

Cînd te dai să te umbreşti 
Tot mai rău te năduşeşti. 


Săraca bătătură 
Cine te-o mai mătură 
Ciocîrlanu cu coadă 
Rîndunica cu peanâ, 
Grădina cu florile 
O culeg suratele. 

Apăi fa, surată fă 
Să mărită vecină 
Şi rămîne grădină, 

Grădina cu florile 
O culeg suratele, 

Poteca de la vecini 
Creşte numai mărăcini. (18) 


JOCUL STEAGULUI 


lAceste piese au fost culese în Drăguş-Făgăraş, august 1933. 
Unul din feciori ia steagul din casă şi înconjurat de ceilalţi 
feciori ai mirelui, merg la nun. Feciorul cu steagul ia şi o sticlă 
cu vin. El spune nunului : 

— Bună ziua, domnule nun, 

Să fie intr-un ceas bun 
Şi doamna nună 
Cu voie bună. 

Azi vă cunosc pe însemnare, 

Că sînteţi nun mare, 

Că de n-aţi fi 
Nu v-aţi fuduli. 

— Da cine sînteţi dumneavoastră 
De ne luaţi seama noastră ? 

— Noi sîntem vînători renumiţi 
De toată lumea iubiţi 
Cu domnul mire în frunte 
Sîntem vreo două-trei sute, 

Şi dacă ne socotiţi, 

Că sîntem potără de hoţi 
Avem o hîrtie 
Cu scrisoare latinească 
De la jupîn mire căpătată 
Aduceţi un cărturar s-o citească. 

Să nu fie cu sprincenile sure 
Să ne ţie aici pînă poimîine, 

Sau cu barba zburlită 

Să rămîie cartea necitită. 

Aduceţi-ne un bătrîn 
Deodată cu ursu 
Minteni să ne dea răspunsu, 

Că nu sîntem ţigani de şatră 
Să stăm la dumneavoastră în baltă, 

Şi nici ciobani de la oi 

Ca să stăm la dumneavoastră-n gunoi. (10) 

Naşul ridică şi el sticla cu vin, răspunde feciorului şi la 
sfîrşit cinsteşte lovind sticlele la gît. După aceasta le slobozeşte 
steagul. La buna învoire a nunului, feciorii îi spun vorbe de laudă : 

Să trăiţi, doamnă nună, 

Să fiţi mereu cu voia bună. 

Cum aţi 1 ajuns la cununat 
S-ajungeţi şi la botezat, 

Că v-aţi luat o finişoară 
Foarte bărbăcioară, 

Seceră-ntr-o zi de vară 
Doi snopi de secară... 

Iar la grîu 

Se duce mai tîrziu 

Că-i grîu rourat 

Nu se lasă la treierat. (10) 

După aceste vorbe feciorii se duc şi fac jocul steagului. 
Trei jocuri de la început sînt ale steagului ; mirele şi mireasa 
nu intră. 

Cînd merg după masă feciorii mirelui la joc, se mai spun 
şi următoarele versuri : 

Uite, domnule nun, 

Te-aş ruga dacă eşti bun : 

Să ne guşti vinu de-i bun. 

Din vinu nostru de-ai gusta 
Pe loc ţi-o veni a juca. 

Cînd bei un pahar 
Iţi pare cam amar, 

Iar cînd bei două 
Atîta e de tare, 

Că şi căciula din cap îţi sare. 

Căci noi am sta ş-am mai ura, 

Da stau fetele satului 
La marginea gardului 
Cu bete-ncinse, late 
Şi aşteaptă jucate. 

Stau copiii pe gunoi 
Cu mucii ţuroi 
Şi babele 
îşi frîng labele, 

Scapără pe loc după-o zi de joc. 

Aduceţi un coş cu poame uscate 
Să astupăm ăle guri căscate. (10) 

Naşul dă răspunsul şi ciocneşte sticlele ; cel de-i mai iute 
îi fură sticla — „că trebuie să o schimbe* 1 . Apoi spun : 

Te rog, domnule nun, 

Dacă eşti bun : 

Să bagi mina pînă-n cot 

Să scoţi un zlot 

Să-i punem la sticlă dop. (10) 

Naşul scoate şi dă bani. Feciorul de nu e mulţumit mai cere. 


iertăciunea de nunta 


„Iertăciunea de nuntă**, piesa literară ce o dăm mai jos 
aparţine aceloraşi categorii de acte din ceremonia nunţii. A fost 
culeasă cu prilejul unei nunţi „mari** de 3 zile, în anul 1928, ziua 
22 iulie, în Fundu Moldovei-Bucovina. 

„Iertăciunea de nuntă** nu este însă numai o piesă literară 
de valoare, ci şi un moment important în ceremonia nunţii din 
care ea îşi trage semnificaţia. 

Duminică dimineaţă, cînd mirele cu feciorii vin să ia mi¬ 
reasa la cununie, în casa miresii se desfăşoară o seamă de acte 
pregătitoare şi apoi se spune iertăciunea. 

Intr-o cameră frumos împodobită, tatăl miresii, apare cu 
fata în faţa mirelui şi i-o dă cu următoarele cuvinte : 

Poftim, domnule mire, 

Mireasa ce ţi se cuvine ; 

Nu-ţi dau băţ, 

Iţi dau soţ 

Pînă-n vremea de judeţ ; 

Că nu ţi-am dat-o, 

Că n-am cu ce-o îmbrăca, 

Şi cu ce a o căta, 

Ci să-ţi fie soţ 
Pînă-n vremea de judeţ, 

Să fie gospodină cu tine 
Şi tu cu ea. 

După „predarea" miresii, nuntaşii iau o gustare cu colaci 
şi bere ; mai fac un joc şi apoi trec la ritualul „iertăciunii". 

Socrii stau pe scaune iar la picioarele lor se aşterne un lăicer 
peste care se pune o pernă lungă. Mireasa îngenunche în faţa 
părinţilor, iar mirele stă în picioare lîngă ea cu o mină pe umărul 
miresii şi cu cealaltă la pălărie. In partea dreaptă stau feciorii 
cu primul vornic în frunte, iar în spatele lor fetele miresii, 
„druştele". In stînga vin lăutarii care cîntă cîntece de jale, de 
despărţire. Primul fecior spune iertăciunea „aşa cum nu s-ar 
mai întoarce niciodată în mijlocul lor" : 


Să crească 
Să se-nmulţească 
Ca stelele cerului, 

Ca frunza codrului. 

Şi aşa s-au înmulţit 
Din neam în neam, 

Din viţă în viţă 

Pînă la aceste tinere mlădiţe 

Ce stau în genunchi plecate 

Cu feţele ruşinate 

Să se roage cu smerenie 

Şi cu aplecăciune 

Ca să le daţi iertăciune, 

Că şi dumneavoastră cinstiţi părinţi 
Puteţi să vă amintiţi 
De pe timpu fecioriei 
De pe vremea căsătoriei ; 

Că şi dumneavoastră aţi îngenuncheat 
Mîna la părinţi aţi sărutat 
Şi v-aţi rugat de v-au iertat 

Şi v-au binecuvântat. 

Acum să le daţi iertăciune, 

Că ei pieptul v-au supt 
Şi mare durere v-au făcut, 
Din somn dulce v-au sculat 
Şi poate i-aţi blestămat. 

Că blăstămul părinţilor 
Risipeşte casa copiilor, 

Fie făcute din crengi de alune 
Cit lumea şi pămîntu le ţine. 


Acum mie mi s-ar cădea 
Pentru această urare 
Cîteva pahare din cel mai tare ; 
De la cinstită mireasă 
O năframă de mătasă, 

Fie şi de in 

Să-mi şterg musteţile de vin. (15) 


POVESTEA DE LA OSPÂŢ 


Culeasă cu prilejul nunţii lui Ion Sofonea, la Drăguş-Făgăraş, 
iulie 1929 ; varianta a fost culeasă prin anchetă în acelaşi an. 

Şi mai bună seara, domnilor nuni ! 

Să închinăm peste masă 
Ca Dumnezeu să ne vază, 

Să închinăm cu vin dulce, 

Care pe gît se duce, 

Mai închinăm cu vin de la Odobeşti, 

Cînd bei te înveseleşti. 


Avea domnu socru mic 
Avea doi cai 
Amîndoi albi : 

Albu de hăis 

Albu de cea 
Şi tot albu trăgea. 

M-am dus la Somăstin 
S-aduc o bute de vin ; 

Cînd am suit dealu 
Am împiedecat căruţa, 

Iar cînd l-am scoborît 
Am împiedecat caii ; 

Cînd caii peste căruţă, 

Cînd căruţa peste cai ; 

Au plesnit cercurile, 

Bercurile, 

Doagele 
Şi priloagele, 

Şi dintr-o bute din şaptezeci de vedre 
Am rămas cu cît se vede 

(arată o sticlă cu vin). 

Am venit la dumneavoastră să ne-ajutaţi 
Ca să băgaţi mîna-n buzunar 
Şi să scoateţi vrun sutar 
Ca să ne reparăm butea. 

Ne daţi ori nu ne daţi ? 

Că altfel degeaba staţi 

Şi noi vom face gloanţe de mămăligă 

învăluite-n brînză, 

Să puşcăm pe doamna nună în rînză. 

Noi ne-am făcut solia 
Dumneavoastră să ne daţi simbria. 


Noi v-am dat o secerătoare 
Care seceră-ntr-o zi de vară 
Trei clăi de secară ; 

Dacă se scoală de dimineaţă 
Mai face şi-o mogăndeaţă. 
Ne daţi ori nu ne daţi ? 

Ce unu la altu vă uitaţi ? 

(Nunul îi dă cîţiva bani.) 
Apoi să ştiţi, domnule nun, 
Că tare v-aţi înşelat. 


48 



Secerătoarea ce v-am dat 
Nu-i aşa cum o am lăudat 
Seceră numai trei snopi de secară 
Şi mai doarme din amiaz pînă-n seară. 
Să trăiţi domnule nun şi doamnă nună 
Şi tinerii ce se cunună ! (7) 


POVESTEA DE LA OSPÂŢ 

VARIANTA 


Aho, Aho, 

Să fie de bine, domnule nun ! 

Am auzit de venirea dumitale 
Ca de venirea unui crai mare 
Şi ca de venirea unui împărat 
Noi cu toţii aici ne-am adunat. 

Noi am fost la tîrg la Piteşti 

După nouă sute nouăzeci şi nouă de vedre de vinars. 
De plecam cu patru boi 
Nu puteam veni pînă joi ; 

Şi am plecat cu patru boale de cai albi 
Albu de hăis şi albu de cea 
Şi tot albu trăgea. 

Şi am venit pe la pod pe la Odîrlău, 

Fostu-l-ar fi trăsnit Dumnezeu, 

După cum l-a şi trăsnit, 

Oblu în butea noastră a nimerit : 

Ne umplu doagele 
Priloagele, 

Fundurile, 

Prundurile, 

Cercurile, 

Bărcurile, 

Şi din nouă sute nouăzeci şi nouă de vedre de vinars 
Numai cu ce ne vedeţi în sticlă am rămas ! 

Pe aici lată 

Astă rădăcină uscată 

Au şezut crăcănată, 

Să închinăm domnule nun o dată 

Cred că nici dumneata, domnule nun, 

Vei pofti paguba noastră. 

Şi noi vom da o secerătoare 
Foarte mare, 

Va secera într-o zi de vară 
Cîte şapte,-opt clăi de secară, 

Iar toamna, cînd îi ziua mai mică 
Cîte cinci-şase de iriscă. 

Rugăm pe domnul nun 
Să bage stînga 
Să scoată punga, 

Să bage mîna-n buzunar 
Să scoată şi pentru noi un sutar. 

Ha, ha, 

Bine că v-am înşelat 
De bani ne-aţi dat, 

Că şi noi vă dăm o secerătoare 
Foarte mare, 

Care seceră într-o zi 

Cîte doi-trei snopi de secară ; 

La amiază se culcă 
De ploaia o apucă 
Cu snopii dezlegaţi, 

Cu bobii udaţi. 

Noi am învăţat a cînta şi juca 

Dar dumneavoastră să învăţaţi a lucra. (10) 


ClNTECE DE MASA 

I 

Se cîntă la masa mare, de lăutari sau din gură de către 
feciori ; „vine aşa ca un cîntec de jale, a doină“. Cules din 
Drăguş-Făgăraş, august 1933. 

Foaie verde stuh de baltă, 

Lasă vîntul să mă bată 

Şi soarele să mă ardă, 

Că eu îs tot vinovată, 

Că m-am cerut măritată 
Să fiu de bărbat mustrată 
Şi de soacră blestemată, 
Şi de lume judecată, 

Şi de copii supărată. (10) 


II 

„Cînd vine mire străin", adică atunci cînd este din alt sat 
decît mireasa, în timpul mesei mari se cîntă de obicei un cîn- 
tec pentru mire ; piesa ce urmează a fost culeasă în 14 iulie 
1934 la Mohu-Sibiu : 

La fîntînă sub făget 
Unde curge apa-ncet, 

Haideţi, haideţi, mari boieri ! 

Toţi caii beau şi mănîncă 

Num a calu mirelui 

Nici nu bea nici nu mănîncă, 

Ci nechează să se ducă. 

Ori e fînu rogozos 
Ori nu-i mirele voios, 

Ori e apa sălcioasă 

Ori nu-i mireasa voioasă. (3) 

E o cîntare tristă, de despărţire. 


STRIGARE PENTRU DARURI 


Piesa de mai jos se spune la masa mare cînd se fac da¬ 
rurile. De obicei o spune un fecior (vornicul) din partea mirelui. 
A fost culeasă din Fundu Moldovei-Bucovina, în 22 iulie 1928. 

Bună sara, bună sara 
Doamnă şi domnule (numele) 

De cînd sara s-a-nserat 

Pahar dulce nu s-a închinat, 
Şi acuma se roagă 
Şi vă închină 
Două păhăruţe cu vin 
Să fie voia deplin. 

Vin veţi gusta. 

In pungă ăţi căta. 

Cu nevasta veţi sfătui, 

Ce vă va lăsa inima 
Veţi dărui. 


Poftiţi, cinstiţi 
Şi nu bănuiţi ! 

E vin de la cruce 
Ce greu se aduce ; 

E vin de la Odobeşti 
De cum bei te-nveseleşti. (1) 


STRIGĂTURI 

I 

Aceste strigături au fost culese cu prilejul unei nunţi din 
Fundu Moldovii-Bucovina, în anul 1928, ziua 22 iulie : 


1 

De trei ori pe după masă 
Să iasă răul din casă 
Să rămîie binele, 

Să trăiască tinerii 
Ca miţa cu cinele. 

2 

Să trăiască mirele 
Pentru dînsu-i binele, 

Că mirele-i frumuşel 
Şi mireasa ca şi el. 

3 

Să trăiască mireasa 
Pentru dînsa e asta, 

Să trăiască druştele 
C-au mîncat găluştele. 

4 

Bucură-te, soacră mare, 
Că-ţi aduc chieptănătoare 
Să te chieptene pe cap 
C-o bucat’ de lemn de fag. 
Pe unde te-o chieptăna 
Şapte ani nu te-a mînca. 

5 

De trei ori pe după masă 
Să iasă răul din casă, 

Să rămîie mireasa 
Să petreacă şi dînsa. 

6 

Asta-i jocul bătrînesc 
După dînsul mă topesc. 
Albă-i lelea ca şi caşul 
Şi se ţine cu nănaşul. 

7 

Leliţa care-i frumoasă 
Nu-i păcat să se iubească 
Şi cu mine şi cu altul 
Numai să nu şti bărbatul. 

8 

Tinerel cînd mă-nsurai 
Tinerică îmi luai, 

De tînără ce era 

Nici dinţi în gură n-avea. 

9 

Bucură-te, mireasă, 

Că bîta-i pe grindă-n casă, 
îi cioplită-n şapte dungi 
Cit îs spatele de lungi. 

10 

U-, iu-, iu, pe deâlu gol, 

Că mireasa n-are ţol, 

Că i-a face mirele 
Cînd a tunde cinele, 

Şi i-a face soacră-sa 
Cînd a tunde căţaua ! 

11 

Joacă rîsu cu minunea, 

N-o jucat de cînd e lumea ; 
Joacă rîsu cu Păcală 
N-o jucat de cînd e ţara ! 

12 

Darul de Duminică 
L-a făcut o ibovnică, 

Dar darul din iaste zile 
L-au făcut două copile 
Frumuşele ca şi mine. 

13 

Toacă nunta de trei zile 
Şi mireasa nu mai vine, 
Unde stă şi unde-o fi 
Că mirele-o beteji ! 

14 


Merge nora la fîntînă 
Cu cămaşa soacrii-n mînă, 

Şi-o moaie oleacă-n apă, 

Na-ţi-o, soacră, şi te-mbracă ; ' 

Şi-o trînteşte de-o răchită, 

Na-ţi-o, soacră, că-i dilită ! (15, 16, 29, 36) 


ZORILE 


Luni dimineaţă, după prima duminică a nunţii, se cîntă 
„Zorile 11 ; se cîntă în momentul cînd mijeşte dc ziuă. Piesa e cu¬ 
leasă în Valea Ursului-Argeş, august 1934. 

Foaie verde ismă creaţă, 

Cînd fu luni de dimineaţă 
Tutulor le pare greaţă 
Numa mie cu dulceaţă, 

Că mă simt cu puica-n braţe. 

Foaie verde de-anason, 
în grădina lu Ion 
Toate păsările dorm, 

Numa una n-are somn 
Şi zboară din pom în pom, 

Şi strigă Ion, Ion, 

Vin’ la mine să te-adorm 
Să te învelesc c-un ţol 
Să te simt pă pieptu gol, 

Că eşti al meu puişor 
Să te sărut pînă mor. (33) 

Această piesă, fiind culeasă cu prilejul unei nunţi de nouă 
zile apare de două ori, după prima şi după a doua duminică a 
nunţii şi înainte de „jocul pocînzeilor" cu care se încheie nunta 
mare. 

ZAURITUL 


Cules din comuna Rîuşor-Făgăraş, 17 august 1935. 

Zîori, zîori, 

Dragi surori, 

Nu grăbiţi cu revărsatu 
Că ne-apucă ziua-n satu 
Şi ni-i murgu de furatu 
Şi mîndra de cumpăratu. 


Şi banii i-am număratu 
Aşa cum i-am căpătatu 
Pe ieslea grajdului, 

Pe dîrlogu calului, 

Din şerparu mirelui, 

Din comoara raiului ; 

Că mirele a plătit 
Banu greu şi lustruit 
Pentru scumpa lui soţie, 
Care-n curînd o să fie. 


Am venit să prevestim 
Ani mulţi ca să trăim 
Tineri în voie bună, 

Care-acuma se-mpreună 

Să trăiască toţi şi toate 

Toţi cu bine pin’ la moarte (5, 6) 


RECONSTITUIRE LITERARA A UNEI NUNŢI 


Materialul literar de mai jos a fost cules cu prilejul unei 
nunţi la Drăguş-Făgăraş, în iulie 1933. Materialul este redat în 
ordinea desfăşurării concrete a fenomenului, pe momentele im¬ 
portante. 

Simbătă seara la mireasă 

Fetele cîntă, bătrînelc joacă şi mustră în casă : 

Unde vezi bătrînele 
Să le-asmuţi cu cinele. 

Hop, hop ! 


Hai noroc şi sănătate 
Că-s mai bune decît toate. 
Hop, hop ! 


Lasă lumea să vorbească 
Numa badiu să-mi trăiască. 
Hop, hop ! 

Fetele cîntă ; lăutarii sînt la mire : 

Ţine-mă, bade, de mină 
Că-s de neam de ghiţă bună. 
De ghiţa hireanului 
Din ţara olteanului. 


De-aş avea mamă şi tată 
N-aş mai plînge niciodată, 
Da eu n-am fraţi şi surori 
Cat să plîng de multe ori, 
Că tăicuţa m-o lăsat 
Şi maica s-o supărat. 

Femeile joacă : 

Da mumă-ta te-o ţinut 
Ca măru neputrezit. 

Da soacră-ta te-o ţinea 
Ca mătura după uşă 
Ca vătraiu în cenuşă. 

Cineva cască : 

Căscătura dinţii 
Cere căpătîi, 

Căscătura a doua 
Cere perinoara. 

Duminică dimineaţa , la mire : 

Joacă feciorii în casă ; se cîntă o sîrbă : 

Hai la sîrbă, măi băieţi 
Care vreţi, care puteţi, 
Care nu mai rămîneţi ! 

Trece o fată ; intră în joc : 

După asta măi feciori, 
Că-i cu ochi negrişori 
Şi cu sînu plin de flori 
De nu te lasă să mori. 


Hai să dăm pe unde-om da 
Pă din jos de Sîmbăta, 

Hop, hop ! 

Se cîntă o „românească" ; feciorii iau fete la joc : 

Astă mîndră joacă bine 
Că se ţine după mine. 


Venitu la oale 

E momentul sucăcioaielor ; cele de la mire merg la mireasă 
iau 2—3 sticle de vin ; mustră : 

Maică, duşmancele mele 
De-ar avea ele putere 
M-ar scoate la crîşmă-n drum, 

M-ar arde, m-ar face scrum ; 

Şi cu scrumu de pe mine 
Şi-ar cerni sprîncenile ; 

Măcar de şi le-ar cerni 
C-ale mele tot n-ar fi. 

Acasă, la sosire, sucăcioaiele miresii : 

Sucăcioaie lungă-n deşte, 

Carne-n oală nu mai este ; 

Sucăcioaie lungă-n cioc. 

Carne nu mai e de loc. 

Petrec împreună ; la fereastră s-aude o urare : 


Ziuori, ziuori, 

Dragi surori 
Nu grăbiţi cu revărsatu 
Că ne-apucă ziua-n satu 


Fac glume, mănîncă, beau şi încearcă să fure ceva ; la sfîrşit 
la ieşire spun mustrături : 

Bine că v-am înşelat 
Cîte-o glaje v-am luat 
Şi furcuţă v-am furat ! 

Pe unde am fost, pe unde n-am fost 
Am mîncat verze de post, 

Dar acum pe und’ ne-am duce 
Vom mînca verze de dulce. 


Mai rămîneţi cum puteţi 
Numa să nu petreceţi, 

Că vă arde carnea-n oală 
De-o să staţi cu burta goală. 

De obicei sucăcioaiele miresii întorc vizita la mire. 

Vin naşii care sînt primiţi de socrii mari, feciori şi fete. 
Naşii intră în casă şi ospătează. După ce iau masa, naşul ia 
steagul şi-l dă vătafului de feciori ; se face joc în curte sub 
conducerea acestuia ; apoi se formează cortegiul către mireasă : 
în căruţă, naşii cu mirele în mijloc, în spatele lor în picioare 
fete şi rude, pe jos feciorii cu steagul la mijloc. Chiuie şi 
mustră : 


Mîndruliţă de demult, 
Nu gîndi că te-am urît, 
Că de te-oi fi urît eu 
Să mă bată Dumnezeu, 
Că de te-am urît pe tine 
Duce-se inima-n mine. 

Floricică de pe coastă, 

Frumoasă-i mireasa noastră, 

Floricică de dudău. 

Nici la mire nu-i stă rău. 

Duminica dimineaţa la mireasă (masa fetelor şi îmbrăcarea 
miresei) : 

Asta nouă ne-a plăcut 
De doi ani şi mai demult ; 

Frumoasă-i mireasa noastră, 

Că ni-e drag de ea în casă. 

Pieptănatul ; mireasa plînge ; fetele cîntă : 

Ia-ţi, mireasă, ziua bună 
De la tată, de la mumă. 


Mireasa se uită în oglindă : 

Cine-o zis că îs urîtă 
’I vederea ca prin sîtă, 

Cine-o zis că îs frumoasă 
’I vederea luminoasă. 

Din nou cîntecul miresii ; apoi mustrători : 

Măicuţa cînd m-o făcut 
M-o scăldat numa în flori 
Să fiu dragă la feciori. 

Toată lumea-i mînioasă 
Pe măicuţa-i duşmănoasă, 

Că m-a făcut prea frumoasă 
Şi mi-o zvîrlit scalda-n flori 
Să fiu dragă la feciori 
Şi mi-o zvîrlit scalda-n verde 
Să fiu dragă cui mă vede, 

Şi mi-o zvîrlit scalda-n nuc 
Să fiu dragă und’ mă duc. 

Fetele cîntă din nou cîntecul miresii ; vine lăutarul şi o fe¬ 
meie bătrînă mustră : 

Decît dragoste cu mită 
Mai bine-o moarte grăbită. 

Măi bădiţă,-aşa gîndeşti. 

Că tu eşti bujor de munte 
Şi eu sînt gunoi de curte. 

Bujoru se veştejeşte, 

Gunoiu ne foloseşte ; 

Pe gunoi ploaia îl spală 
Şi tot îi de trebuială. 

Fetele joacă o „românească" şi mustră : 

Măi, bade, cine eşti tu 
De te ţii aşa mîndru ? 

Că ai numai rechelu ; 

De-ai avea şi cioareci noi 
Nici n-ai mai vorbi cu'noi. 

Se joacă învîrtita ; intră şi bătrîni : 

Dar-ar Dumnezeu noroc 
Dac-a venit asta-n loc 
Şi mi-o mişcă şi mi-o saltă 
Lele, picioare de salcă. 

AI treilea joc : o „românească" din nou ; o bălrînă răspunde : 

Picioarele nu mă ţin, 

Da dorurile parcă-mi vin ; 

Cînd auz arcu pc diblă 
Îmi sare iocu din pipă. 

Fetele continuă : 

Foicică de mohor 
Două fete vrea să mor 
Să rămîie badea lor ; 

Să mor azi şi să mor mîne 
Badea lor nu le rămîne. 

Mireasa face din nou masă cu fetele ; se fac pregătiri pen¬ 
tru primirea mirelui. Din nou joc ; mireasa joacă primul joc cu 
două fete, cele mai apropiate prietene ; mustrături : 

Badiu meu e om plăcut 
Vorba lui plăteşte mult 
Vorba lui, vorbă domoală 
Te unge la inimioară. 

Ian te uită peste masă 
De vezi maică-ta e-n casă ? 
Da măicuţa nu e-n casă, 

Da e-n stîlpii portiţii, 

Se roagă la Sfîntul Soare 
Ca să ţie ziua mare 
Care este călătoare. 


Aseară şi-alaltăseară 
Fluiera badiu pe-afară, 
Fluiera mînia mea, 

Că el şi-a găsit alta. 

Las’ să-şi capete o mie, 

Că tot nu-mi samănă mie, 
Nici pe faţă, nici pe dos, 
Nici la mersu meu frumos, 
Că la mers îs granadir 
Şi la faţă-s trandafir. 

Cînd îmi vede mersu meu 
Le trăsneşte Dumnezeu, 
Cînd îmi vede faţa mea 
Mi le calcă nevoia. 


Cîţi îs pe uliţă-n sus 
Ochi ca ai bădiţii nu-s, 
Că-s negri şi frumoşi tare 
Ca peana din cănţălare, 
Că-s negri şi frumuşei 
Ca cireşele-n altoi, 

Care-s coapte la răcoare 
Şi nu-s atinse de boală. 


Om ca badiu nu-i pe lume, 
Că el nici vîstră nu-şi pune 
Şi cînd pune cîteodată 
Pune foaie de muşcată. 

Şi cînd pune-n cîte-un loc 
Pune foi de busuioc. 

Uită-te, bade, şi vezi 
Seara lingă cine şezi, 

Şezi lingă altoi de plută 
Ling-o strîmbă şi urîtă, 

Şezi lingă altoi de plop 
Ling-o strîmbă de mijloc. 

Luarea miresii 

Vine mirele ; se opreşte jocul ; cînd căruţa a oprit în poartă 
fetele mustră. 

Cînd mirele vine să ia mireasa la cununie cineva din par¬ 
tea miresii întreabă ce caută; unul din feciorii mirelui spune : 
Noi am venit la dumneavoastră 
Nu pe porunca noastră, 

Ci sîntem cu domnul mire în frunte 
Vînători de munte, 

Că am umblat 
Şi am cutreierat 
Pămîntul, dealuri cu văile, 

Munţii cu florile 

Şi am urmărit o căprioară. 

Unii ziceau că e căprioară 
Şi viitoarea mirelui soţioară. 

Şi toate semenele ni s-au ascuns 
Da căprioara aicea la dumneavoastră s-a dus 
Şi nu ştiu unde o aţi ascuns. 

Lăsaţi-o să iasă puţin pînă afară 
Să o vedem o ţîrişoară. 

Cei din partea miresii întreabă iar : 

Da cine sînteţi şi ce căutaţi 
Şi la noi în curte de ce vă băgaţi 
De ne supăraţi ? 

Feciorul răspunde : 

Ce gîndiţi dumneavoastră, 

Că sîntem hoţi, ori ţigani de şatră 
Să stăm aci la voi în baltă ? 

Sau muţi de la oi 
Să stăm la voi în gunoi ? 

Sîntem vînători renumiţi 

De multa lume iubiţi 
Cu căpitanu nostru în frunte 
Sîntem patru sute 
Cu pistoale înarmate, 

Nu cu gurile căscate. (8) 

Feciorii cer mireasa : 

După cum va fi împodobită 
Aşa va fi răsplătită. 

După ce pornesc spre biserică — cununie — mai mulţi feciori 
se întorc la casa miresii şi „fac o ţîră de poveşti". 

Socru mic îi întîmpină cu o sticlă de vin în mînă ; unul 
dintre feciori îi spune : 

Socru mic 
Să fie voinic. 

Că uite ce mi s-a-ntîmplat : 

La un deal surpat 
Cu toţii ne-am supărat 
De cele ce s-o-ntîmplat. 

Nişte hoţi din codru mare 
Ne-au curăţit de parale, 

De cuţite şi de pistoale. 

Din gîlceava asta mare 
S-a mai întîmplat, 

Că şi mireasa ne-a furat 
Şi mirele a rămas buzat 
Cu calu lîngă gard. 

Sau nu cumva ne-aţi şeguit 
Poate că mireasa acasă a venit. 

Noi am venit iute ca din Berlin 
Pe mireasă s-o găsim. 

Din pămînt s-o scoţi cît de curînd, 

Că de nu, uite cuţitu 
O să-ţi tăiem gîtu ! 

Socru mic răspunde : 

Măi tineri şi feciori 
Pă mine mă ia fiori 
Cînd am auzit şi am aflat 
De cele ce s-au întîmplat. 

Da uite, mai aci în curte 
O haraba de căruţă, 

Şi un mic căluşel, 

Fuga după el. 

Dară voi ce aţi păzit 
Şi hoţii v-au păcălit, 

Duci-vă-ţi înapoi la domnu mire 
Şi spuneţi-i să fie cu bucurie, 

Că mireasa o să-i vie. 

Da mai staţi puţin 
Să v-aduc un picurel de vin 
Să vă treacă de venin ! (9) 

Feciorii mustră : 

Măi bădiţă, pentru tine 
M-o bătut maica pe mine, 

De m-ar fi bătut de mult 
Pînă nu te-am cunoscut, 

Acuma de m-ar tot bate 
Numa moartea ne desparte. 

Către primărie în acelaşi cortegiu ; feciorii mustră : 

Trandafir în lada mesii 
Cum mai plîng ochii miresii 
Unu plînge, altu ba, 

Că i-a plăcut dragostea. 

Unu plînge, unu nu, 

Că i-a plăcut iubiţii. 

Urmează căsătoria civilă. Pornesc apoi către biserică în ace¬ 
eaşi formaţie ; chiote şi mustrături : 

Mă duc la biserică, 

Preotu-mi pune piedecă, 

Eu mă duc ca să mă-nchin, 

Fusu strigă că nu-i plin. 

Eu mă-ntorc către icoane, 

Prostu mă trage de poale. 

La mire : primirea zestrei 
La poarta mirelui mustră : 

Soacră, soacră, 

Poamă acră, 

De te-ai fierbe-un an şi-o vară 
Şi tot faci zama amară, 

De te-ai fierbe-un an şi-o lună 
Şi tot nu faci zama bună. 

Mirii, socrii şi naşii fac masă ; feciorii şi fetele merg să 
aducă zestrea — lada ; pe drum feciorii aruncă cu vin şi 
mustră : 

Hop leliţă, lelişoară 
Nu lăsa voinic să moară 
Pentr-un pic de sărutat 
Nici popa nu-ţi dă păcat. 


Hop, leliţă, cum eşti tu ?! 
Aseară-ai vrut şi-acum nu, 
Aseară-ai vrut cu oricine 
Acum nu mai vrei cu mine ! 

Se reîntorc la casa mirelui .cu zestrea ; mustră : 

Fir-ai mîndră şi săracă, 

Că nu-i alta să te-ntreacă 
Nici de mică, nici de mare, 

Că tu eşti harnică tare : 

Numa ţi-a ieşit vestea, 

Că tu, mîndro, eşti cam rea. 


Nu te teme, bade meu, 
De omu vrednic şi rău, 
Da te teme, bade dragă, 
De muierea rea şi slabă. 


Cărăuş cu caru mare. 
Mină lin şi mină tare, 

Mă degeră la picioare 
Şi mi-e frig pe la spinare. 
Cărăuş cu caii mici, 
Povară nu duce cinci. 

Nu mai plînge măiculiţă 
Hai cu min’ pin’ la portiţă, 
Hai, maică, de mă petrece 
Pin’ la ziuă mîne-mi trece. 


Haide, maică, mă petrece 
Pînă-n fundu grădinii, 

Şi din fundu grădinii 
M-or petrece străinii. 


Haideţi, fraţi, haideţi, surori, 

Mă petreceţi pînă-n zori, 

Că de-acu nu vin la voi, 

Că-s a altuia altoi (31). 

Aceste mustrături au fost spuse la plecarea miresii, către 
casa mirelui. 

Spusu-le-am la ochii mei, 

Eu le spui, ei nu m-ascultă, 

Tot după frumos se uită ; 

Ochilor, eu v-am dat voie, 

Voi m-aţi băgat în nevoie ; 

Ochilor, v-am dat răgaz 
Voi m-aţi băgat la necaz. 


Cit îi pe uliţă-n sus 
Ochi ca a bădiţii nu-s, 
Că-s negri şi frumuşei 
Ca cireşile-n altoi. 

Is negri şi frumoşi tare 
Ca peana din cănţălare. 


Maică, de duşmane multe 
Nu cutez să ies din curte, 
Că de ies cu iia albă 
Zice că mi-i lumea dragă, 
Şi de ies cu ea smolită 
Zice că sînt necăjită. 

Zice una, zice rău, 

Lumea nu-i pe gustu meu 
Şi nici eu nu-s pe al ei 
C-am venit cu ochii mei 
La casă de cin’ mi-e drag 
Şi i-am călcat peste prag. 

Aceste mustrături au fost spuse la poarta mirelui. (31) 

De cînd maica m-o făcut 
Om ca badea n-am văzut, 

Că-i frumos şi tinerel 
Cu cîntecu după el. 


Hai, bade, să ne-avem dragi 
Ca două boabe de fragi ; 

Să ne-avem cu voie bună 
Cu cîntări de albă strună. 


Frunză verde lemn de sus, 
Inima care mi-o spus, 

Mi-o spus tare cin’ mi-e drag 
Şi cu cin’ zilele-mi trag. 

Din furcă şi din gherghef 
N-are baba pic de chef, 

Da din glajă şi din litră 
Trage baba chirchilită. 


Zi mai bine, lăutare, 

Zi mai tare, 

Că de nu te ţin de gură 
îţi mai zic şi-o-njurătură, 

Te scarpen şi pe spinare. 

Ajunşi la mire sînt cinstiţi de soacra mare ; feciorii mustră : 

Ieşi afară, soacră mare, 

Că-ţi aduc scărpinătoare, 

Pe unde te-o scărpina 
Şapte ani nu te-o mînca. 

Naşul intervine : 

Să ne trăieşti, soacră mare, 

Că porţi necazu cel mare 
Şi crucea grea în spinare. 

Se face primirea zestrei în curte. 

Masa 

Se aşază la masă pe grad de rudenie, vecinătate, vîrstă ; 
uneori se fac mese deosebite : una pentru miri, naşi, socri şi 
din rude cei vîrstnici şi bătrîni, alta pentru familii de tineri, 
alta pentru feciori şi alta pentru cei ai casei, care ajută la 
lucru şi pentru copii. 

Feciorii în picioare, cu paharele în mînă : 

Vivat, vivat, să trăiască ! (de trei ori) 

Continuă urarea : 

Să trăiască doi şi doi 
Şi tinerii amîndoi, 

Şi viţelu de sub vacă 
Şi mîndruţa cari mi-e dragă. 

Feciorii pentru a doua oară : 

Vivat, vivat, să trăiască ! (de trei ori) 

Şi urmează : 

Cine vivat n-o striga 
Să-i moară ibovnica, 

Să vie să-i dau pe-a mea, 

Că e-naltă şi buzată 
S-o sărute toţi odată. 

Feciorii pentru a treia oară strigă : 

Vivat, vivat, să trăiască ! (de trei ori) 

Urmează altă urare : 

Beţi feciori şi chiuiţi 
La rele nu vă gîndiţi, 

Că n-ar mai fi azi sau mîine 
Cînd n-oţi mai bea de la mine. 

Lăutarii cîntă cîntece de masă : doine, cîntece de nuntă. 
Vătaful cu steagul cere voie naşului să joace. La cele dintîi 
jocuri — două — merg numai feciorii şi fetele ; mustră : 

După aia, măi feciori, 

Că-i cu ochii negrişori 
Şi cu sînu plin de flori 
S-o săruţi să te omori. 

După asta fecioraşi, 

Că-i cu ochii negri traşi 
S-o săruţi să n-o mai laşi. 


Scurtă, Doamne, zilele 
Să mă culc cu mirele, 

Lungeşte, Doamne, viaţă 
Să mă culc cu mireasă. 

Că mireasă ca asta 
Doamne, n-am putut vedea, 

Poartă şurţ cu floricele 
Are vorbe frumuşele. 

Asta-i nunta lăudată 
Că-i cu domni amestecată. 

La jocul al treilea intră mireasa ; joacă cu vătaful cu stea¬ 
gul mirelui. După cîteva jocuri, vine şi mirele. Feciorii mustră : 

Dragele mele nepoate 
Nu vă pot lua pe toate ; 

Faceţi bine aşteptaţi 
Vă mai ia şi ăştilalţi. 


Ciudă li-e, ciuda le mînce, 

Văd cu ochii n-au ce zice, 

Ciudă li-e, ciuda le calce. 

Văd cu ochii n-au ce face. 

Mirele a luat altă fată decît din cele îndrăgite. 

Mai joacă mirii cu naşa şi cu naşul. Către sfîrşit se face 
jocul bătrînilor. 

ClNTECE ŞI STRIGATURI 


II 

Aceste cîntece şi strigături au fost culese cu prilejul unei 
nunţi, din Drăguş-Făgăraş, august 1929. 


1 

Lăutare, zi măi, zi, 

Zi măi, zi, că ţi-oi plăti. 
Tinerel îs ca vinu 
Da m-o-mbătrînit gîndu, 
Tinerel îs ca vinarsu, 

Da m-o-mbătrînit necazu. 
Lasă, Doamne, la năcaz 
Ca şi şarpele la iaz. 

Lasă, Doamne, şi la rău 
Ca şi şarpele la tău. 

Las’ să fie rău şi rău, 

C-am făcut de capul meu. 
Las’ să fie rău nu bine, 

Că n-am ascultat de nime. 
La vară cîn’ oi cosi, 
Cînd-oi cosi fîn cu flori 
Şi coprine şi bujori 
Să fie de sărbători. 

La fete şi la feciori, 

Şi la mîndruliţa mea 
Care m-am iubit cu ca. 

2 

Aseară din mîndre multe 
Am rămas singur în curte 
Un picior mi-o degerat 
Şapte mîndre am visat, 
Şapte mîndre calea-mi ţin 
Cu şapte cofe de vin 
Şi mă roagă să le-nchin ; 

Eu le las cu vinu lor 
Şi mă duc la car’ mi-e dor ; 
Eu le las cu vinu-n pace 
Şi mă duc la care-mi place. 
Mîndra care-mi place mie, 
N-are boi, n-are moşie 
Numai puişori pe ie, 

N-are boi, n-are nici vaci 
Numai ochii ei cei dragi. 
Mîndro, ochii tăi cei dragi, 
De pe uliţă mă tragi 
Şi-n casă la voi mă bagi, 
Mîndro, ochii tăi cei dulci, 
De pe uliţă mă duci 
Şi-n pat cu tine mă culci. 
Mîndro, ochişorii tăi 
Ca cireşele-n altoi, 

Care-s coapte la răcoare 
Şi nu-s atinse de soare, 
Care-s coapte la pămînt 
Şi nu-s atinse de vînt. 

3 

De cînd am prins a iubi 
Capu mi-a pus feteli 
Mai tare nevesteli ; 

Că fetele mă sărută 
Nevestele-n pat mă culcă ; 
Că fetele mă iubesc, 
Nevestele mă doresc 
Şi-mi dă bani de cheltuială 
Să mă duc şi mine sară. 

4 

Fă-mă, Doamne, ce mi-i face 
Fă-mă măr rătocălat 
Cu crengile pe bănat 
Să vie mîndrele mele, 

Să culeagă floricele, 

Să podobesc cu ele. 

5 


Foaie verde de dudău, 

De-ar fi lăsat Dumnezeu 
Ce iubesc să fie-al meu, 

Dar Dumnezeu a lăsat 
Să iubesc, să părăsesc, 

Şi să iau ce nu gîndesc. 

6 

Săraca mîndruţa mea, 
Unde-o fi, unde-o-nsera 
Pe-a cui mină s-o culca ? 

Pe mina la vrun calic 
Car’ nu i-a fost ibovnic. 

T 

Du-te, dorule, dă-mi pace, 
Moarte grabnică nu-mi face 
Că eu vreau să mai trăiesc, 
Zece mîndre să iubesc. 

8 

Şti tu, badeo, ce ziceai 
Lingă mine cin’ şedeai ? 

Că, bade, cit îi trăi 
Urîtul nu 1-îi iubi. 

Vezi, bădiţă, c-ai minţit 
Şi urîtul l-ai iubit ? 

Şi-am auzit de la moară, 

Că ai neamuri de te-nsoară, 
Şi te face cu sila 
Să iubeşti pe urîta, 

Pe urîta satului, 

Nătîntoaca dracului. 

9 

Fata popii de la noi 
Are plug cu şase boi, 

Dinainte nu sînt doi 
La mijloc nu sînt de loc 
La proţap acum se fac. 

10 

Mînă bine pogăniciu, 

Că-ţi dau fuioru de biciu 
Zbalţul fune de curea, 
Codorişte ce v-ii vrea. 

11 

Uni’ te duci, badeo, te duci, 
Pe sub fagi şi pe sub nuci ? 
Du-te, badeo, şi iar vino, 
Nu mă lăsa ca streină. 

Adă floare din grădină, 

Da nici floarea nu-i streină, 
Că ea are rădăcină, 

Vină zău, bădiţă, vină. 


12 

Măicuţă, cîn’ m-ai făcut 
Ţie bine ţi-o părut ; 

Cînd ai văz’t că sînt fecior 
Să-mi fi rupt, maică,-un picior. 
Naşa cari m-o botezat 
Să fi rupt pe ălălalt, 

Să nu fug noaptea prin sat 
La neveste cu bărbat. 

13 

Peste Olt, peste Olteţ 
Răsărit-a nuculeţ ; 

Nucu-i mare, frunza-i rară 
S-adună cucii din ţară 
Şi cîntă de se omoară. 

La tulpina nucului 
Cîntă mama cucului. 

Colo sus pe rămurele 
Cîntă două păsărele, 

Da nu-s două păsărele, 

Da-s două mîndre d-ale mele 
Care m-am iubit cu ele. 

Una e mîndruţa mea 
Aialaltă tot aşa, 

Care m-am iubit cu ea 
Din copilăria mea. 

14 

De-aş trăi cit aş trăi 
Fată mare nu-i iubi, 

Să iubesc una micuţă 
Să i'iu vara cu drăguţă 
Şi iarna cu nevăstuţă. 
Nevăstuţă cu bărbat 
Lasă-mă desară-n pat 
Să văd bine-i însurat. 

De-ar fi bine să mă-nsor, 

De nu să mai stau fecior. 

Cîte flori pe la izvor 
Toate-mi zice să mă-nsor 
Numa floarea de la iad 
Ea-mi spune să mă mai las, 

Să nu iau pe cap necaz, 

Că necazurile-s grele 
Şi-mi mîncă zilele mele. 

15 

De-aş trăi cît frunza-n vie 
Nu-mi iau fată cu moşie. 
Să-mi iau una mai săracă 
Cînd i-oi da un pumn să tacă. 
Să ias-afară plîngînd, 

Să vie-n casă rîzînd, 

Să mă ia pe după cap 
Să mă-ntrebe de ce-am dat. 
Iartă, puico, c-am fost beat 

Şi-am fost tare supărat. 
Iartă, puico, c-am greşit 
C-am fost tare necăjit. 

16 

Mîndruliţo, pentru tine 
M-a bătut maica pe mine ; 
De m-ar fi bătut de mult 
Pînă nu ne-am cunoscut. 
Dar acum de m-ar tot bate 
Numai moartea ne desparte 
Cele douăsprezece sate, 

Care sînt împreunate 
Vinerea şi sîmbătă 
Şi sfînta duminică 

17 

Mîndruliţă, ochi de foc 
Vin’ la mine să te joc 
Şi de nu te-i juca bine 
Las' să fie-a mea ruşine, 

Să te joc, să fii jucată, 

Să mă pomeneşti vreodată 
Ori de mamă ori de tată 
Ori de dracu cîteodată. 

18 

Badeo, la a ta mîndruţă 
I-ai dat vin după căsuţă 
Să o facă roşiuţă. 

Vinu mi s-a tulburat, 

Faţa ei galben-o stat, 

Şi vinu s-a făcut rece, 

Faţa mea pe-a ei o trece. 

19 

Eu cu badiu-ntr-o moşie 
Şi nu ne vedem de-o vie, 

Eu cu badiu-ntr-un hotar 
Şi nu ne vedem de-un deal; 
Dealu de s-ar surupa 
Pădurea de s-ar usca 
Să mă-ntîlnesc cu badea. 

In pădure cresc ovăz 
Cu badiu să mă-ntîlnesc 
Două vorbe să-i vorbesc ; 
Două vorbe tăinuite 
Badiu să mă ţie minte. 

20 

Badeo, de dragostea noastră 
Răsărit-a pomu-n coastă, 

Şi duşmanii l-o ai'lat 
Şi s-o dus şi l-o tăiat. 

Ia, mîndruţo, apă-n gură 
Şi te du la tăietură, 

Şi mi-1 spală peste tot 
Să răsaie altu-n loc. 

Lasă, mîndro, pomu-n pace 
Să vedem ce poame face ; 
De-o face poame sălcii 
Bădiţo, să nu mai vii, 

De-o face poame de vară 
Tu, bădiţă, să vii iară. 

21 

Du-te, badeo, du-te iară, 
Du-te unde-ai fost aseară, 
Du-te la locu ştiut 
C-acolo ţi-a aşternut ; 

Ţi-a aşternut fin şi flori 
Să te duci în toate sări. 

22 

Placu-mi domnii şi gendarii 
Fugu-mi ochii ca ţînţarii. 
De nu mi-ar plăcea domnii 

Nu mi-ar mai fugi ochii. 
Ochilor eu v-am dat voie, 

Voi m-aţi băgat la nevoie. 
Ochilor v-am dat răgaz, 

Voi m-aţi băgat în necaz. 

23 

Bădişor ca al meu, bade, 
Nu-i în cinsprezece sate, 

Că-i înalt şi frumos tare 
Şi cine mi-1 vede moare, 

Că şi eu cin’ l-am văzut 
Tot cu moartea m-am bătut ; 
Trei zile m-am cumpănit 
Peste muche de cuţit 
Şi-am sărit şi l-am iubit. 
Cînd îl văz sara pe lună 
Parcă-i floarea din cunună ; 
Cînd îl văd sara pe stele 
Parcă-i floarea din ulcele. 
Cînd mă uit în faţa lui 
Parcă-i spuma laptelui. 

24 

De frumoasă nu-s frumoasă 
Cini mă vede nu mă lasă, 

De urîtă nu-s urîtă 
Cini mă vede nu mă uită. 

Eu cu ochiu n-am făcut 
Numa la cari mi-o plăcut ; 

Eu cu ochiu nu ştiu face 
Numai la cine îmi place. 

25 

Surată gălbenicioasă 
Ce eşti pe min’ mînioasă, 

Că păharu nu ţi-1 beau 
Nici drăguţul nu ţi-1 iau. 

Nu ţi-1 iau că nu ţi-1 plac 
Numa’ mînie să-ţi fac. 

Nu ţi-1 iau că nu-mi trebuie 
Numa ca să-ţi fac mînie. 

26 

Nu mă bate, Doamne, tare, 
Că n-am fost la iubitoare 
Nice de căşi stricătoare ; 
Nici n-am iubit însurat, 
Ficior june nu-i păcat. 

27 

Ochişori ca la badea, 
Doamne, n-am putut vedea 
Numa-n tîrg la Seghedin 
La un ficior de rumân 
Şi ăla i-o cumpărat 
De la bade meu din sat. 

28 

Cînd treci, badeo, pe la noi 
Nu te uita oblu-n curte, 

Că eu am duşmane multe, 
Da te uită peste sat 
Să creadă că ne-am lăsat. 

29 

Spune, badeo, maică-ta 
Să-şi ţie pita-n trocuţă 
Pînă îi zice măicuţă, 

Şi cuţîtu lingă ea, 

Şi să nu poată tăia 
Pin’ nu-i fi nevasta ta. 

30 

Cit îi muntele de sus 
Toată zăpada s-o dus, 

Numa la inima mea 
Ce s-o pus nu să mai ia. 

Că s-o pus doru badii 
Nu să ia cit îi trăi, 

Şi s-o pus doru de-o parte 
Nu să ia pînă la moarte. 

31 

Cînd te duci, badeo,-n pădure 
Uită-te sus la un brad 
Care-i ca tine de-nalt. 

De înalt de subţirel, 

Şi îmi fă furcă din el. 

Cînd m-ajunge dor de tine 
Să iau furca lingă mine. 

Cînd m-ajunge doru tău 
Să o strîng în braţul meu. 

32 

Firicel de iarbă mare 
I mînios badiu tare, 

Da nimica nu mă doare, 
Numa-un deş’t de la picioare ; 
Nici ăla nu m-o durut 
Eu de-a naibii m-am făcut. 

33 

Pe o margine de sat 
Trece-un peun retezat, 

Da nu-i peun retezat, 

Da-i bădiţu fermecat 
De mîndruţa lui din sat 
Cu apă din trei fîntîni 
Cu trei maci din trei grădini. 

34 

Pentr-o floricică albă 

Eu ţi-s drag şi tu-mi eşti dragă. 

Dacă maică-ta nu vrea 
Pe mini noră să mă ia 
Las-o-n foc, nimic nu-i spune. 
Hai, badeo, fugim în lume. 
Şi-om trăi ca doi fugiţi 
Fără boi de la părinţi ; 

Şi-om trăi cu buze moi 
Ca şi ei cu şase boi ; 

Şi-om trăi cu buze dulci 
Ca şi ei cu şase junei ; 

Şi-om trăi cu buze dragi 
Ca şi ei cu şase vaci. 

35 

De-ar fi badea-n rînd cu mine 
L-aş iubi de n-ar şti nime, 

Da bădiţu-i peste mină 
ll iubesc la săptămînă, 
Săptămînă-arareori 
Numa pe zi de trei ori. 

36 

Trandafir de pe răzor 
La mijloc îi roşior 
Pe de lături negru-nchis 
Tinăr ibomnic mi-am prins. 

Nu l-am prins ca să-l iubesc 
Numai să-l prăbăluiesc, 

Şi l-am prins într-o-ncercare 
Să videm ce fire are ; 

Are fire de voinic 
Ori minte de copil mic ; 

Are fire voinicească 
Ori minte copilărească. 

37 

Pe unde umblă doru 
Nu poţi ara cu plugu, 

Că să-mplîntă plugu-n dor, 
Trag boii de se omor ; 

Şi se-mplîntă plugu-n jele, 
Trag boii de la restele. 

38 

Lasă-mă, măicuţă,-n pace 
Să iubesc pe cine-mi place, 
Că pe cini ţi-o plăcea ţie, 
Măicuţă, nu-mi place mie. 

39 

Jucătoriu îs, jucătoriu 
Şi la crîjmă nu-s datoriu, 
Făr-o veadră şi-un butoiu, 
Numa patruzeci de lei 
Beuţi cu pretenii mei. 

40 

Haida, hai, cu oacheşa. 

Că oacheşa nu-i a ta 
Că-i la badiu de colea, 

Că se uită tot la ea, 

Şi face cu ochiu sting 
Să mă duc la ea s-o strîng. 

41 

Dragu-mi-i a trăi bine, 

Mi-i frică c-oi muri mine, 

Da nu mi-i frică de moarte, 
Da mi-i frică de păcate ; 
Păcatele-s păcătoase 
Mîndrile mi-o fost frumoase. 

42 

— De m-aş putea, bade, face 
Floare albă-n calea ta 

Să văz cum ţi-e inima 
Mă iei pe mine ori ba. 

— Mîndruţo, de nu mi-ar fi 
Pe vorbe m-ai putea şti 
Ţi-aş da vorbe duşmăneşti 
Ca să nu mai tragi nădejdi. 
Da îţi dau tot vorbe dulci 
Tu aminte să-ţi aduci 
De-ale mele vorbe dulci ; 
Să-ţi aduci, mîndro, aminte 
De-ale mele dulci cuvinte, 
Care ţi le-am cuvîntat 
Şi tu nu le-ai ascultat. 

43 

Ştiu bine că badiu-i dus 
Tot îmi pare că-1 auz 
Şi tot mă-nşeală hirea 
Că l-oi vedea undeva 
Cu băţu şi cu gluga. 

44 

M-o făcut maica, făcut, 

M-o făcut cu cine-o vrut 
Şi cu cine i-o plăcut. 

Eu oi face tot aşa 

M-oi plăcea cu cine-oi vrea 

Şi cu cine m-o plăcea. 

45 

Nu gîndi, bădiţă, bine, 

Că ţi-i bate joc de mine, 

Că ţi-i bate de mă-ta 
Da de mine una, ba. 

Şi ţi-i bate de dracu 
Da de mine una, nu. 

46 


Insura-m-aş şi eu mine, 

Da nevasta-mi cere pine ; 

Eu i-am spus că-i dau aluat 
Ea mi-a spus de ce m-ai luat. 

47 

De-aş ajunge zile multe 
Să mă sui şi eu la munte 
S-auz brazii vîjîind, 

Pe mîndra-n frunză zicînld ; 
Ea să zică, eu să cînt 
Să ne treacă de urît. 

48 

Am avut şi eu drăguţ, 

Da n-am ştiut cum să-l cruţ, 
Da de l-aş avea acum 
L-aş griji că p-un peun. 

La peun coada i-o tai, 

La drăguţ gura i-o dai, 

La peun îi tai codiţa, 

La drăguţ îi dai guriţa. 

49 

Părăuţ de pe la moară 
Vino, bade, mă-nconjoară. 
Badeo, nu mă-nconjura, 

Că eu nu-ţi mai am grija, 

Că grija dacă-ţi aveam 
Mai frumoasă mă făceam, 

Mai frumoasă ca floarea, 

Mai albă ca zăpadă. 

Maică-ta cînd m-ar vedea 
Pe tine te-ar întreba : 

— Cine-i fetişoar-asta ? 

— Asta-i foaia de muşcată, 
Mîndruliţa mea lăsată; 

Asta-i foaia de răchită, 
Mîndruliţa mea iubită. 

— Bată-te scîrba, băiat, 

C-ai lăsat o floare-n sat 
Ş-ai iubit o buruiană 

De nu ţi-o ia nime-n seamă. 

50 

Pîrăuţ cu apă rece 

Pe la poarta maichii trece. 

Iese maica să se spele 
Vede că-s lacrimi d-a mele 
Şi nu mai poate de jele. 

Ea se şterge pe-un chindeu 
Lacrimile-i curg pîrău. 

— Spală-te, maică, cu ele, 

Că de cînd.m-am măritat 
Multe lacrimi am vărsat, 

Am făcut fîntînă-n sat, 

Fîntînă cu trei izvoare 
Cine bea din ea să moară. 

De va bea duşmana mea 
Arză-i-se inima ; 

De va bea vrun neam de-al meu 
Să mi-1 ţie Dumnezău. 

51 

După asta măi feciori, 

Că-i cu ochii negrişori 
Şi cu sînu plin de flori 
S-o săruţi să te omori. 

După asta fecioraşi, 

Că-i cu ochii negri traşi 
S-o săruţi să n-o mai laşi. 

52 

Scurtă, Doamne, zilele 
Să mă culc cu mirele, 

Lungeşte, Doamne, viaţă 
Să mă culc cu mireasă. 
Miresucă ca asta, 

Doamne, n-am putut vedea. 
Poartă şurţ cu floricele 
Are vorbe frumuşele, 

Asta-i nuntă lăudată, 

Că-i cu domni amestecată. 

53 

Ţine, Doamne, mireasa 
Să-şi podobească casa ; 

Ţine, Doamne, mirele 
Să-şi lucre moşiile. 

54 

Badiu care-i a dracului 
Şade-n vîrfu dealului. 

Aşa zice către mine 
Să nu dau gura la nime. 
Cine dracu poate sta 
Să nu dea nimăruia. 

Cine dracu poate face 
Să nu dea la care-i place. 

55 

Aş trăi şi n-am cu cine. 

Căci cu cine mi-am avut 
Fost-o vreme ş-o trecut, 

Şi de-un an şi mai de mult 
Şi şi-o pus picioru-n scară, 
Şi-o trecut în altă ţară. 

Aia ţară mai departe 
N-o pot trece fără carte, 

Fără carte de la sat 
De la cin’ m-o botezat... 

De la aleşii satului 
Şi domnii oraşului. 

Domnii stau şi sfătuiesc 


S6 



Eu cu mîndra mă iubesc, 
Demnii stau şi ţin şedinţă, 

Eu îs cu mîndra-n portiţă. 
Iubeşte-mă, mîndruliţă, 

Şi mă-ngroapă-n sin la ţîţă. 
Intre două ţîţişoare 
La aer şi la răcoare 
C-am avut dragoste mare. 

56 

Pe uliţa cari mi-e drag 
Treabă n-am şi treabă-mi fac 
La mîndruţa să mă bag. 

La mîndruţa-s cînii răi 
Nu mă pot băga de ei. 

M-oi băga şi m-or muşca 
Şi-or veni şi m-or găsi, 

Ştie dracu ce-oi păţi. 

57 

Foicică stejărel, 

Tinerel îs, tinerel; 

Tinerel îs ca vinu, 

Da m-o-mbătrînit gîndu, 
Tinerel îs ca vinarsu, 

De m-o-mbătrînit necazu. 
Lasă, Doamne, la necaz 
Ca şi şarpele la iaz ; 

Lasă, Doamne, şi la rău 
Ca şi şarpele la tău. 

Las’ să fie rău şi rău, 

C-am făcut de capu meu ; 
Las’ să fie rău şi bine, 

Că n-am ascultat de nime ! 



III. POEZIA RITUALULUI DE ÎNMORMlNTARE 



CÎNTECUL ZORILOR 


„Cintecul zorilor' 1 este o cîntare de mort şi are un caracter 
ritual. Se cîntă dimineaţa înainte de răsăritul soarelui „cînd 
mijeşte lumina" şi este cîntat de către un număr fără soţ, de 
femei. 

Cîntecul are două părţi : prima parte este cîntată la poartă 
cu faţa spre răsărit, iar a doua parte în camera mortului. Ver¬ 
surile se repetă de două ori în cîntec ; fiecare cîntec se cîntă 
de trei ori. 

Piesa ce o redăm mai jos a fost culeasă în comuna Runcu- 
Gorj la înmormîntarea lui Constantin I. Sîrbu, de 16 ani, în 
ziua de 30 august 1930. 

Zorilor, zorilor, 

Zorilor surorilor, 

Voi să nu grăbiţi 
Să ne năvăliţi 
Pînă s-or găti 
Anume (numele) 

Văluşel de pînză 
Şi-alta de peştire, 

Tob de luminări, 

Turtiţă de ceară, 

Fie-i de vedeală, 

De cuptor de pine 
Altu de mălai, 

De oale cu varză 
Altele cu ciorbă, 

Bute de rachiu 
Şi alta cu vin. 


91 



Şi vor mai trimete 
Niscai răvăşele 
Arsă-n rărmurele 
Pe la nemurele, 

Să vină şi ele 
Să vadă ce jele. 


După această cîntare făcută la poartă, femeile merg în casă, 
în odaia mortului şi aşezate tot cu faţa spre răsărit, continuă 
cîntecul zorilor : 


Scoal’ (N.), scoal’, 

Scoal’ de mulţumeşte 
Cui o făcut bine 
De-o venit la tine. 

Mulţumi-le-ar Domnu, 

Că eu nu li-s omu. 

Mie mi-a venit 
Ieri, alaltăieri 
O corboaică neagră, 

Pe subsori vărgată, 

Din aripi plesnind, 

Pe min-o plesnit 
Graiu mi-o luat 
Buza o-nzdrăvenit 
Ochiu-a-mpăienjenit ; 

Scoal’ de mulţumeşte, 

Mulţumi-le-ar Dolnnu, 

Că eu nu li-s omu. ( 2, 20, 21, 30, 35) 


CÎNTECUL ZORILOR 
(VARIANTĂ) 


Scoal’, (N), scoal’ 
Scoal’ de mulţumeşte 
La streini şi la vecini 
Cui a făcut bine 

De-a venit la tine. 

Că iei ş-or lăsat 
Hodina de noapte 
Şi lucru de ziuă, 

Scoal’ de mulţumeşte 
Cui a făcut bine 
De-a venit la tine 
Mulţumi-le-ar Domnu, 
Că ieu nu li-s omu. 

Mie mi-a venit 
Ieri de dimineaţă 
O corboaică neagră 
Pe sus 'învolbînd, 

Din aripi plesnind ; 

Pe min’ m-a plesnit 
Graiu mi l-a luat. 

Ochi mi-o-mpăienjenit, 
Buza a-nzdrăvenit, 
Scoal’, (N.), scoal’ 

Scoal’ de mulţumeşte 
Mulţumi-le-ar Domnu, 
Că ieu nu li-s omu. (2) 


ClNTECUL BRADULUI 

Bradul La înmormîntare apare în diatiinele româneşti ca un 
ritual special cu semnificaţii etnologice şi sociologice intere¬ 
sante atît în ordinea faptelor de cultură spirituală, cit şi în 
ordinea celor ce privesc unităţile sociale. 

In legătură cu răspîndirea acestui obicei pe pămîntul pa¬ 
triei noastre, cu aria lui, e necesar să precizăm de la început 
cele două moduri în care acest ritual al bradului apare. El se 
prezintă în mod organic mai ales pe Valea Jiului cu cele două 
versante ale munţilor, adică Gorjul şi Haţegul, cu o linie de 
continuare spre apus către Bana't-Carainsebeş. în această zonă 
obiceiul ia o amploare deosebită. Bradul la înmormîntare apare 
în Ardeal şi înspre răsărit de Valea Jiului şi anume în satele 

de oieri ale Sibiului (Jina) sau în Ţara Oltului (Arpaş). Aici însă 
avem de-a face doar cu o supravieţuire unde întreaga cere¬ 
monie legată de brad dispare, rămînînd numai punerea bra¬ 
dului la căpătîiul mormîntului şi aceasta fără semnificaţii sigure. 

Ritualul bradului este legat de obiceiurile ciclului vieţii şi 
anume, la înmormîntare ; apare însă numai în anume cazuri şi 
acelea legate de vîrstă şi calitatea ei. Ritualul bradului este 
legat de feciorie (băiat sau fată) şi se practică atunci cînd cel 
ce a murit a fost fecior sau fată, necăsătoriţi, obişnuit după vîrsta 
de 15—16 ani. 

Semnificaţia spirituală vine din faptul că se săvîrşeşte un 
fel de logodnă şi nuntă în cadrul înmormîntării ; bradul sim¬ 
bolizează mireasa sau mirele aceluia ce moare necăsătorit. „Omu 
nu poate pleca în lumea de dincolo fără să facă toate după lege", 
în acest caz legată de vîrstă. 

După unele documente etnografice mai rare, ceremonia bra¬ 
dului poate să apară şi în legătură cu un cult silvic. Aşa cum 
fiecare om arc o stea ce se stinge la moarte, are şi un copac 
care se usucă atunci cînd el moare ; e ceva din naturismul 
poporului român aici. 

Piesa ce o reproducem mai jos — şi varianta ei — a fost 
culeasă în Runcu-Gorj la înmormântarea lui Constantin Sîrbu, 
de 16 ani, în ziua de 30 august 1930. 

— Bradule, bradule, 

Cin’ ţi-o poruncit 
De mi-ai coborît, 

De la loc cu piatră 
Aicea la apă ? 

— Mi mi-o poruncit 
Tinerel voinic 
Numit Constantin. 

Şi el mi-o trimes 
Doi voinici din sat 
Cu capu legat, 

Cu cîrpe spălate, 

Cu lacrimi udate. 

Şi ei mi-o plecat 
De la căutători, 

De Ia dalbe zori. 

Şi ei mi-au umblat 
Tot din văi în văi 

Prin brazi mărunţei, 

Tot din munţi în munţi 
Prin brazi mai mărunţi, 
Şi din creastă-n creastă 
Prin brazi mai măiastră 
Păn’ pe mine m-o găsit 
Bradu cel pocit. 

Jos a hodinit 
Şi-apoi s-au sculat 
Pe min’ m-au tăiat 
Şi m-au curăţat. 

Pe min’ m-au luat 
Nu ca pe hele lemne, 

Ci cu vîrfu-n vale 
Să le fiu de jale. 

Şi ei că mi-or zis 
Că pe mine m-or pune, 
Zînă la fîntînă, 

Călători să vină, 

Jos să hodinească 
Să se răcorească 
Şi să-mi mulţumească. 
Da pe min’ m-au pus 
In mijloc de cîmp 
La cap de voinic, 

Ploile m-or ploaie 
Cetina să-nmoaie, 

Vîntu să mă bată 
Cetina să cadă ; 

Şi eu mi-auzeam 
Cocoşii cîntînd, 

Preotu cetind ; 

Şi mie mi-o pus 
încă de cu zori 
Numai dinţi de flori 
Şi de busuioc 
Să le fiu cu foc, 

Şi de budilene (budiene) 
Să le fiu de jele. 

Firule, firule, 

Fir de foaie fir 

Tu de ce nu-nflori 
C-alelalte flori 
Eu nu vreau să-nflor 
C-alelalte f’ori 
Pin’ n-oi despărţi 
Tot fiu de mumă, 

De mumă, de tată, 

Despre lumea toată, 

De fraţi, de surori, 

De grădini cu flori. (2, 20, 21, 30, 35) 


CINTECUL BRADULUI 
(VARIANTA) 


— Bradule, bradule, 
Cin’ ţi-o poruncit 
De mi-ai coborît 

De la loc cu piatră 
Aicea la apă ? 

— Mi mi-o poruncit 
Tinerel băiat 
Numit Constantin. 

Şi el mi-o trimes 
Doi voinici din sat 
Cu capu legat, 

Cu cîrpe spălate 
In lacrimi udate ; 

Şi ei mi-o plecat 
Ieri de dimineaţă, 

Cu roua-n picioare, 

Cu securi în mină 
Cu verde la brîu, 

Şi ei mi-or umblat 
Tot din văi în văi 
Prin brazi mărunţei. 
Tot din munţi în munţi 

Prin brazi mai mărunţi 
Şi din cleanţă-n cleanţă 
Prin brazi mai înaltă. 
Pe min’ m-o găsit 
Brăducel pocit 
Jos o-ngenuncheat 
Ş-apoi s-o sculat 
Cu securea lată 
Pe min’ m-o tăiat 
Şi m-or curăţat, 

In circă m-o luat 
Şi ei m-or purtat 
Nu ca helea lemne 
Cu vîrfu la vale 
Să le fiu de jale. 

Şi ei că mi-or zis 
Că pe min’ m-or pune 
Zînă la fîntînă 
Călători să vină, 

Jos să hodinească 
Să se răcorească, 

Mi să-mi mulţumească. 
Şi pe min’ m-or pus 
In mijloc de cîmp 
La cap de voinic. 

Ploile mă ploaie 
Cetina să-mi moaie, 
Vîntu să mă bată, 
Cetina să-mi cadă ; 

Şi eu mi-auzeam 
Cocoşii cîntînd, 

Preotu cetind. 

Şi m-o-mpodobit 
Pe mine cu flori 
Şi cu busuioc 
Să le fiu cu foc, 

Şi cu budilene 
Să le fiu de jele. 

Firule, firule 
Foi de foaie fir, 

Tu de ce nu-nflori 

C-alelalte flori ? 

Eu nu voi să-nflor 
C-alelalte flori 
Pin’ n-oi despărţi 
Tot fiul de mumă, 

De mumă, de tată, 

Despre lumea toată, 

De fraţi, de surori 
De grădini de flori. (2) 

în timpul cîntatului, femeile au condus cîntarea, una după 
alta, după cum ştiau mai bine textul. 


ClNTEC DE JALE 


Piesa redată mai jos a fost culeasă la Fundu Moldovii-Bu- 
covina, satul Gotoş, în 27 iulie 1928, cu prilejul înmormîntării 
unui copil. Cîntecul de jale a fost cîntat la priveghiu, după ce 
a fost cîntat mai întîi din fluier, de către bunica copilului, 
Maria Coşvanari. 

Dragu mamii Valărelu (Valerian) 

Nu ştiu cînd ai logoditu, 

Că pe min’ nu m-ai poftitu 
Iată mire te-am găsitu, 

Nu ştiu cînd te-ai însuratu, 

Că pe min’ nu m-ai chematu. 

Trandafir mîndru bătu tu, 

Vai de mine ce-ai făcutu ; 

Ce-ai făcut n-ai făcut bine, 

Că n-ai dat mina cu mine, 

M-aş duce şi eu cu tine 
Să văd cit îţi îi de bine. 

Bată-te pustia, moarte, 

Că nu faci nici o dreptate, 

C-ai venit pînă în pragu, 

Mi-ai luat ce mi-a fost dragu, 

Şi-ai venit pînă în drum, 



Mi-ai luat ce-am avut bun, 
Şi-aşa m-ai scîrbit de tare 
De nu pot merge-n picioare. 
Trandafir mîndru bătut, 

Vai de mine ce-ai făcutu 
Eu pe tin’ nu te-oi uita 
Pin’ ce moartea n-oi gusta 
Dragu mamii, mîndru mamii... 


ClNTECE DE JALE 


Cele două piese literare redate aci apar în cadrul ritualului 
de înmormîntare şi anume a ritualului special făcut morţilor 
tineri, fete mari sau feciori, uneori şi tineri căsătoriţi ; ele au 
fost culese din Drăguş-Făgăraş, în 12.VIII.1933. 


1 

Strigă moartea la fereastră : 

— Ieşi, nevastă, pîn-afară ! 
Iar nevasta jalnica 

Ea din graiu aşa grăia : 

— Aş ieşi, nu poci ieşi 
Că nu mă pot despărţi 
De drag bărbăţelu meu, 
C-am trăit bine cu el. 

Şi strigă a doua oară : 

— Ieşi, nevastă, pîn-afară ! 
Iar nevasta jalnica 

Ea din graiu aşa grăia : 

— Aş ieşi, nu poci ieşi, 

Că nu mă poci despărţi 
De dragi hiişorii mei, 

C-am trăit ghine cu ei. 

Şi strigă şi-a treia oară : 

— Ieşi, nevastă, pîn-afară ! 
Iar nevasta jalnica 

Ea din graiu aşa grăia : 

— Aş ieşi, nu poci ieşi, 

Că, nu mă poci despărţi, 

De dragi părinciorii mei, 

C-am trăit ghine cu ei. 

Şi strigă şi-a patra oară : 

— Ieşi, nevastă, pîn-afară ! 

Iar nevasta jalnica 

Ea din graiu aşa grăia : 

— Aş ieşi, nu poci ieşi, 

Că nu mă poci despărţi 
De biete surorile mele, 

C-am trăit ghine cu ele. 

Şi strigă şi-a cincea oară : 

— Ieşi, nevastă, pîn-afară ! 

Iar nevasta jalnica 

Ea din graiu aşa grăia : 

— Aş ieşi, nu poci ieşi. 

Că nu mă poci despărţi 
De rude şi de vecini 

De prietenii mei cei buni. 
Vine moartea pin grădină 
C-un pahar de vin în mină ; 

Şi ea mă roagă că-i vin, 

Da el e amar venin. 

— Drăguţă Sfîntă Mărie, 

Da scrie-mă şi pe mine 
Cu viii, cu oamenii 

Nu cu morţii veştejii. 

— Bucuros, dragă, te-aş scrie, 
Da cerneala o-am gătat 

Şi condeiu s-a stricat 
Tu cu lumea o-ai gătat ! (17) 

2 

Sus în poarta raiului, 

De dreapta Tatălui, 

Mîndră horă-i adunată 
Tot de flori şi de bujori, 

De fete şi de feciori. 

In mijlocul horii e 
Cine este adormit(ă) ? 
Este (N.) adormit(ă) 

Ii cu faţa dochilită 
Cu viaţa petrecută. 


Nu te întrista (N.) 

Că pe drumu ce mergi tu 
Este-o lină de fîntînă, 

Cu scaune de hodină. 
Pune-te şi hodineşte 
Şi la părinţi de gîndeşte, 
Şi iar stai şi hodineşti. 

La frăţiori te gîndeşti. 


Şi iar nu te întrista, 

Că pe drumu ce mergi tu, 

Is toţi pomi înfloriţi, 

Juni şi june-s despărţiţi. 

Pe unde-s tufele mici, 

Is tot morminte de voinici. 

Pe unde-s tufele rari, 

Morminte-s de fete mari. 

Pe unde-s tufele dese, 

Is tot morminte de neveste. (13, 32) 


BOCETE 


Aceste piese au fost culese în comuna Runcu-Gorj, la în 
mormîntarea lui Constantin Sîrbu, de 16 ani, în ziua de 30 au 
gust 1930. 

La vederea mortului : 

O, mamă, mamă, Gicule, 

Scoală-te băiatule 

C-o venit lume, mamă, 
Să te vază puiule, 

Că tu stai pe gînduri dus 
Şi tăcerea te-a răpus. 


O, mamă şi te rog 
Să te duci la tată-tău 
Şi să-l iei cu binele 
Ca să te ia de mină, 

Că tu eşti ruşinos, mamă, 

Că e greu de-un copil, mamă, 
C-acolo-s numa străini. 


Şi pe unde te-or duce 
Să nu-ţi fie frică, mamă, 

Ca la spital, mamă, 

Că acolo ai pe tata 
Şi te-nvaţă cum s-o iei 
Să te-ntorciiar acasă 
Să mă iei şi pe mine. 

Că mamă, mamă, 

N-am de ce, puiule 

Să mai stau de necaz, mamă ; 

Acu ce să mai fac eu, 

Că eu nu mai am putere. 
Cînd-oi veni eu acasă 
De la biserică, mamă, 

Fără de tine, mamă, 

Şi te-oi lăsa, mamă, 

In pustia de mormînt 
Să putrezeşti în pămînt. 

Şi eu să vin acasă, mamă, 

O, căsnitu meu 
Şi pătimitu meu 
O, nu-ţi pară rău 
De fete şi de copii, 

Că vin veseli dc la şcoală. 
Mamă, mamă, puiule, 

Că numai eu nu mai am 

Pe cine s-aştept nu am ; 
Mamă, mamă, puiu meu, 
Mamă, tinerelu meu. 

Cînd venea duminica 
De te primeneai 
Şi te îngrijeai 
Şi-n pantofi te îmbrăcai, 

Şi tare îţi sta bine 
De creştea inima-n mine. 

O, mamă, mamă, 

Dă, Doamne, sănătate 
La toţi copiii, mamă 
Şi la toţi săraci, 

Şi la toţi necăjiţi, 

Şi la toţi ţiganii, mamă ! (30) 


La priveghi : 

Vai, vai, copilu meu. 

Vai, vai, băiatu meu. 

Că te-am însurat de tînăr 
Şi ţi-am dat mireasă mută şi surdă (bradul), 
Da mai bine aşteptai 
Şi fată frumoasă luai, 

De-ţi venea pereche, mamă 
Şi dragoste bună, mamă ! (30) 

înainte de plecare : 

Că eu n-am ştiut, mamă, 

Că tu erai, puiule, 

Logodit cu moartea, mamă, 

Da n-am văzut şi noi, mamă, 

C-o venit ieri, mamă, mamă, 

Nevasta ta, mamă, mamă, 

Şi te-a luat, mamă, mamă ; 

Şi era supărată, 

Şi mînioasă, mamă ; 

Nu ştiui eu, mamă, 

Că e boieroasă, mamă, 

Că e de la munte, mamă, 
Şi n-a voit cu noi 
Să tăinească, mamă, 

Să faci şi tu nuntă mare. 
O, mamă, lăstaru meu 
O, tu, băiatu meu 
Şi bucuria mea, mamă, 

Că eu sînt bătrînă, mamă, 
Şi doar-oi muri, mamă, 

Că n-am cu cine trăi 
Am rămas singură, mamă, 
Duminica, mamă, mamă, 
Ce fac singură cu toate 
O, mamă, mamă ! (30) 


O, Gicule, Gicule, 

Că lăsaşi pe mamă-ta 
Ca şi vară-ta pe mine ; 

Şi deseară, Gicule, 

O, mătuşică dragă 
Să te duci mătuşică. 

O, Gicule, puiule, 

Să te duci mătuşică, 

Să te duci s-o cauţi 
Să-mi dai veste de la ea 
De la Marioara mea. 

O, Gicule, puiule, 

Să o cauţi şi pe ea 
Şi pe tată-tău, 

Că le-a părea bine, 

Că vreo veste le mai vine, 

Că e rău să ai copii 
Şi acu să nu-i mai ştii ; 

Şi acuma ce să fac, 

C-am pierdut pe cin" mi-e drag. 
Te rog tare, nepoţele, 

Spune dorurile mele 
Cînd tu iar ti-i întîlni 
Cu Ioana dragili, 

Că voi toţi v-aţi cunoscut 

Şi tot bine v-aţi avut. 

Să nu-i spui vreo vorbă rea, 

Să nu-i spui la fata mea. 

Să-i spui numa vorbe bune 
Grijile să le adune, 

Da eu n-am nici o nădejde 
De cînd mă lăsă, o mamă ! (21) 


Să faci bine, doică, dragă, 

Pe Ioana de-o vezi, dragă, 

Să nu mă pîrăşti, copile, 

Că n-am de-acu multe zile. (21) 


Gică, Gică, văru meu, ( 
Gicule, văruţu meu, 

Haide, dragă, scoală-te, 

Să nu tragă cloapete. 

Gicule, văruţu meu, 

Cum să putrezeşti tu, dragă. 
Gicule, văruţu meu," 

N-o să te mai găsesc eu 
Să mai vorbesc iar cu tine 
Vorbă dulce şi de bine. 

Gică, dragă Gicule, 

De ce te-i fi supărat 
Şi cu noi nu ai mai stat. 
Gică, dragă, scoală-te, 

Că vin lăutari la tine ; 

Gică, la nuntă la tine 
Gică, dragă vărule, 

Gică, frumuşelule ! 

O, Gicule, Gicule, 

Unde eşti, băiatule, 

De ce taci şi nu răspunzi 
De ce, mamă, nu m-auzi ? 
Ce-o să mă fac fără tine 
O, mamă, mamă ! (30) 

Spre cimitir : 


O, Gică, Gică, scoală-te, 
Că eşti gata de plecare, 
Scoală-te, Gică, scoală, 
Că eşti gata de plecare. 
Un’ te duci tu, puiule, 
Gică, dragu meu băiat, 
Gică, frumuşelule, 

Gică, nepoţelule. 

Un’ te duci tu, Gicule, 
De la noi, o, puiule ? 

Un’ te duci şi ne-ai lăsat 
Cu sufletu-apăsat ? 


Un’ te duci tu, Gicule, 

De mă laşi băiatule ? 

Firu ierbii a încolţit 
Şi noi nu l-am îngrijit. 
Gicule, băiatule, 

De ce pleci băiatule ! ? (30) 

La mormînt: 

O, Gicule, de-acu-ncoace, 
Scoală-te, băiatule, 

Gică, chinuitule, 

Scoală-te, Gicule, scoală, 
Că te bagă, Gicule, 
în pustia de mormînt 
Şi te rog, mamă, te rog 
Să te duci la taică-tu ! 
Niculai, să nu-1 laşi singur 
Să-i ai tu acu dc grijă 
Să îi dai şi dcmîncare. 
Niculai, să-i ai de grijă 
Niculai, să-l iei cu tine. 

Că ştii dumneata dragă, 

De micuţ cînd el era 
Tot de mine se ţinea 
Şi de la mine cerea. 

Da eu îi dădeam, mamă, 

Că tare îmi era drag 
Şi tare era frumos, 
Cuminte şi drăgăstos. 

Da te rog, mamă, te rog 
Şi ai grijă de el, mamă, 

Că nu ştie calea bună 
Nici cum doru să-l supună 
Pe unde de-acu l-or duce 
Nu ştie pe und’ s-apuce ; 
Mamă, să te duci cu el, 

Că e încă mititel, 

Că nu ştie mamă, dragă 
Mamă, pe unde să meargă. 


Mamă, mamă, Gicule, 

Că nu te-am putut scăpa 
Să nu mi te ia moartea 
Şi să te rog, mamă, mamă. 

Să mă iei cu tine, mamă. (30) 


BOCETE 


Piesele literare ce urmează sînt bocete culese la înmormin- 
tarea Eugeniei D. Husea, Drăguş-Făgăraş, din 27 iulie anul 1939 ; 
le publicăm în ordinea desfăşurării ceremoniei. 


Acasă : 


1 

Dumneata, o palmă de loc 
N-ai trimis veste de loc, 
Ori n-ai peană, ori hîrtie 
Ori, taică, n-ai putut scrie 
Ori n-ai poştă ca să ghie. 
Da, maică, dac-ai ajunge 

Puţintel să zăboviţi 
Şi pe la noi să veniţi, 

Că nimic nu vă poftim 
Da mai bine vă grijim 
Tăicuţu meu, bunu meu, 

Taica meu tineru meu. 

Că cit îi satu de lungu 
Nu am milă să mă ducu, 

Că cit îi satu de mare, 

N-avem milă şi duroare, 

Că la un părinte ce spui 
Parcă cu lăcatu-ncui. (34) 

2 

Cum de-ai ajuns aicea, 

Buna mea, măicuţa mea, 

Da, maică, unde-ai plecat 
Şi singuri tu ne-ai lăsat ! 

Ieri, maică, pe vremea asta, 
Da, măicuţă, te sculai 
Pe toţi de gît ne luai. 

Maica mea, cinstita mea, 
Maica noastră, mila noastră, 
Eu m-am dus şi iar am vin’t, 
Da cum te-ai mai socotit 
Nu te-ai socotit mai bine 
Să mergi, maică, pin’ la mine, 
Să mergi pîn : la noi în şură 
Să stăm de vorbă oţîră. 

Da fecioru ţi-e departe 
Şi de la el nu ai carte. 
Roagă-te, măicuţa mea, 

Să mine trenu mai tare 
Dacă n-o fost la iertare 
Să fie la îngropare, 

Da, maică, nu poci cînta, 

Că mă doare inima, 

Maică dragă, şi iar dragă. 

Da, maică, ce ai făcut 
Şi n-ai întrebat pe nimeni. 

Că mă doare inima 
Maică, cînd te văz aşa. (17) 

3 

Maică dragă, şi iar dragă 
Maica mea şi buna mea 
Şi te vedeam în grădină, 

Da, maică, ca pe bătrînă 
Tot umblînd cu băţu-n mină 
Şi făceam inimă bună. 

După aşchii că veneam 
Şi în curte te vedeam, 

Şi eu tare mă-mbunam, 
Hasnă bună că aveam, 

Pe tine că te vedeam. 

Da acum cînd oi veni 
Pe cine oi mai găsi. 

O, maică, nu te-oi vedea 
Mi s-o rupe inima, 

Că, maică, und’ mă duceam, 
Da eu uşa n-o-ncuiam, 

C-o ştiam ca stăpînită, 

C-am avut maică cinstită. 
Maica mea şi buna mea, 
Maica mea şi jalea mea, 

Că n-ai avut boală mare 
Ţi-ai purtat-o pe picioare 
Nu mi-aij făcut supărare. 

Şi vai, nu ne-ai necăjitu 
Maica mea, cinstita noastră, 
Da, maică, unde-ai plecatu 
Frumos tare te-ai gătatu 
Şi, maică, ai aşteptatu 
Să se facă vacu bun 
Să nu fie rău pe drum, 

Maică dragă şi iar dragă. (17) 

4 

Taicu meu, tineru meu, 

Taică dragă bunu meu. 

Da, taică, cînd ai plecatu 
Patru copii ne-ai lăsatu. 

Da s-o grijeşti pe maica, 

Că ea bine ne-o grijit, 

Pe toţi ne-a povăţuit, 

Şi noi, taică-am ascultat, 

Că feciorii dumitale 
Lăsatu-i-ai micuţi tare. 
Taica meu, tînăru meu, 

Pe maica n-o supăratu 
De-ar fi zis să calci în focu, 
Ei în foc ar fi călcat 
Şi ei tot au ascultat. 

Da acum de i-ai vedea 
Pămîntu nu te-ar răbda. 

De acuma de i-ai şti 
De unde eşti ai veni, 

De-ai ocoli pe la munte 
Să vii pîn-aici în curte. 

Că văzut-ai că feciorii 
Cum îi îngrijesc părinţii. 

Că feciorii dumitale 
O crescut cu supărare, 
Tăicuţu meu, dragu meu. 
Tăicuţu meu, tînăru meu, 
C-o venit, maică, cărţile 
De prin toate părţile, 

Că mult ai mai lucrat 
De cînd taica te-o lăsat 
Da maică unde-ai plecatu 
D-aşa frumos te-ai gătatu ? 
Şi ieri tu aşa ne-ai spus, 

Că, maică, cînd ăi muri 
Frumos să te podobim 
Şi frumos să te-ngrijim, 

Da de ce tu te-ai grăbitu, 
Pe noi nu ne-ai auzitu, 

Da de ce tu ai plecat 
Pe noi nu ne-ai întrebat ? 
Să fi scris un răvăşel 
Să mergi la taica cu el. 

Pe Matei taica nu-1 ştie, 

Că l-o lăsat micuţ tare 
L-ai crescut cu asudare 
Taicu meu, tînăru meu. 

Da doi feciori ai avutu, 

Nici unu nu ţi-o plăcutu. 

De mici tare i-ai lăsat 
De nu i-a ştiut nici satu. 

De acum de i-ai vedea 
Pămîntu nu te-ar răbda 
Şi acum tu de i-ai şti 
La ei, taică, ai veni. 

Maica noastră, draga noastră, 
Buna noastră, mila noastră. 
Că tare mult ai lucratu 
Pînă cînd nc-ai aşeza tu. 
Acum cînd să trăieşti bine 
N-ai mai avut, maică, zile, 

Că, maică, pe und' mergeai 
Toate alea le tocmeai 
Nu le puteai cu mina, 

Dar te tocmeai cu gura. 
Maica mea şi buna mea, 
Dimineaţa te sculai 
Şi la noi, maică, veneai, 

Şi-n toate ne ajutai, 

Maică dragă, şi iar dragă. 

Da tu, Doamne, ne-ai luat-o 
Că tu, Doamne, să ni-o ierţi 
Că maica ni-o îngrijitu, 

Toată viaţa ni-o păzitu. 

Că tinereţea dumitale 
Ţi-ai petrecut-o cu jale, 

Că taica o fost beteag tare 
De ţi-ai dus viaţa cu jale. 
Tare mult tu ai umblatu 
Şi pe noi nu ne-ai uitatu. 
Tare mult tu ai umblatu 
Să ai dumneata milă-n satu, 
Că n-ai avutu pe nimeni 
Ai necăjit mult în lume. 

Da în lume cînd veneai 
Tu nici că te arătai 
De vrednică ce erai. 

Maică dragă, şi iar dragă, 

La taica acu te-oi duce 
Şi taica te-o întreba, 

Că ce face feciorii, 

Că i-o lăsat vai, micuţi, 

Da măicuţă să nu-i spui, 

Că n-au fost lingă matale 

Să dea mină de iertare 

Maica mea, vrednica mea. (17, 34) 

5 

Sora mea şi buna mea, 

Eu m-am dus şi iar am vin’t, 

Da nu te-ai mai socotit. 

Sora mea, blajina mea, 

Hai să vii pînă-n grădină 
De ne fă inimă bună. 

Sora mea, harnica mea, 

Să vezi altoaiele-n grădină 
Cum mişcă din rădăcină, 

Şi c-o crescut crăcile 
De se bat ca orbile. 

Sora mea, harnica mea, 

Te roagă de clopotari 
Să tragă clopotu tare 
Să se-audă-n depărtare, 

C-azi e zi de despărţire 
De la fraţi, de la surori, 

De la brazi şi de la flori. 

Sora mea şi buna mea, 

Că pe unde că umblai 
Tot de cinste te făceai 
Nici o ruşine n-aveai. 

Soră dragă şi iar dragă, 

Nu-ţi fie dragă, urît, 

Dacă ti-i duce-n pămînt 
C-om veni şi noi pe rînd. 

Draga mea şi sora mea, 

Să nu-ţi fie urît tare 
C-om pleca şi noi pe cale, 

Că te duci de pe-aicea 
Şi te duci unde nu ştii 
Şi-ndărăpt nu ştii să vii. 
Dacă-n rai că v-i intra 
Să te uiţi şi de-a dreapta, 
Că-i o fîntîniţă lină 
Şi un scaun de hodină, 

Şi să stai să hodineşti 
Cu maica să povesteşti, 

Cu maica şi cu tata. 

Şi de noi te va-ntreba 
Da să-i spui, soră, aşa, 

Să-i spui din zece una 
Să nu le strici inima. 

Şi să spui din zece cinci, 
Inima să nu le-o strici 
Şi de min’ te va-ntreba 
Patru fete că-am avut 
Şi trei le-am căsătorit 
Toate bin’ le-am nimerit. 
Una mă face să vait, 

Asta m-o ars şi m-o fript; 
Nu poci merge nici din casă, 
Sînt tot cu inima arsă. 

Sora mea şi buna mea, 

Să faci bine să mă ierţi, 

Să te ierte Dumnezeu 
Să nu te lase la rău. 

Hai, soră, să dăm mina, 

Că de-acum nu ne vedem 
Nu ne-om vedea cit lumea. 
Da ne-om mai vedea o dată 
La intrat de judecată 
Cînd s-o vedea lumea toată. 
Că la noi tu nu mai vii 
Şi tu, soro, aşa zi 
Şi vorbe bune ne-nvaţă 
Şoră dragă şi iar dragă. 

Soră dragă, să mă ierţi, 
N-am putut veni mai des, 
Că, soro, să te mai văz. 

Da tot cînd eu mai veneam 
împreună povesteam. 
Inima mi-o îndulceam. 

Şi să te rogi de Hristos 
Să-ţi caute loc frumos, 

Te roagă de Precista 
Să-ţi deschidă ca poarta. 
Soro dragă şi iar dragă, 

Nu fi, soră, supărată, 

C-ai plecat îndepărtată ; 
Te-i întîlni cu maica, 

Că ea ţi-o ţinea calea ; 

Te-i întîlni cu taica 
Cu-amîndoi tu te-i vedea 
Şi cu soţu dumitale 
Şi veţi avea jale mare ; 

Şi soţu şi cu copiii, 

Că de-atunci tu te rugai, 
Te rugai mereu cu gura 
Ca să-ţi mai luăm povara. 
Soră dragă şi iar dragă, 
Dragii mei, părinţii mei. 
Vai, tată, cum m-ai grijit 
Şi m-ai lăsat mică tare 
Cuprinsă de supărare 
Şi-am trăit cu jale mare. 
Dragii mei, părinţii mei, 

Pe mine m-aţi părăsit 
Şi-acasă n-aţi mai venit, 
Soră dragă şi iar dragă, 

Da maica te va-ntreba, 

Că cum trăieşte fata, 

Că trăiesc soră şi bine 
Nu mă jeluiesc la nime ; 

Că dacă te-ai jelui 
Cu nimeni nu poţi trăi, 

Că aşa sînt oamenii, 

Soră dragă şi iar dragă, 

Tu aşa mamii să-i spui, 

Iacă ceasu bate doi 
Te duci soră, de la noi 
Şi te duci unde nu ştii 
Şi îndărăt nu mai vii. 

Da mai zi, dragă, ceva 
De-mi stîmpără inima, 

Că ne arde şi ne frige 
Şi n-are gură să strige. 

Soră dragă şi iar dragă, 

Dragii mei părinţii mei, 

Eu nimica nu le-am datu 
Şi maică, m-au blestematu 
Ca să n-am noroc în satu. (14) 

6 

Da de ce n-ai zăbovitu 
Să fi scris un răvăşelu ; 
Răvăşel cu slove dulci 
La soţul meu să mi-1 duci ; 
Răvăşel cu slove negre, 

Că pe dumneata te-o crede. 

Că de cînd el o plecatu 
Ochii mei n-au încetatu, 

Soţu meu, vrednicu meu, 

Soţu meu, iubitu meu. 

De cînd am ieşit din curte 
Eu nici nu m-am ştiut duce 
Şi-am mers povestind pe cale 
Moartea ţi-o fost în schinare. 
Soţu meu şi bunu meu, 

Da pe und’ să ocolesc 
Pe unde să te-ntîlnesc ! 

Soţu meu, hodina mea 
Soţu meu şi mila mea, 
Trimite-mi o cărticea, 

Scrisă cu mîna la, 

S-o citesc cu inima ! 

S-o scrii cu cerneală verde 

Ca s-o trimet pe la fete. 

Soţu meu, hodina mea, 

Soţu meu şi mila mea. 

Vai de mine soţu meu, 

Că de-aş avea fete-n sat, 

Că noi tare ne-am bucuratu 
Că le-am măritat în satu, 

Că ele n-au avut norocu 
Să fie doi la un locu. 
Verişoara, draga mea, 

Eu mă rog cu inima 
Şi mă rog de soţu meu 
Să mai am veste şi eu, 

Ca să fac-atîta bine 
Ca să mă ia şi pe mine. 

Cit în lume-oi mai trăi 
Num-oi plînge şi-oi jeli 
Tot năcazuri şi tot jăle 
Le spăl cu lacrimi de-a mele. 
Cit în lume ai trăitu 
De nimeni nu te-ai atinsu 
Soţu meu, hodina mea, 

Soţu meu şi mila mea. 

Ia-mă, dragă şi pe mine, 
Geaba mai trăiesc pe lume, 

Că eu pe unde mă duc 
Tot mă lăcrămez şi plîng 
Şi de-ai fi murit în patu 
Eu mi-aş fi ştiut necazu. 

Toată lumea-i muritoare 
Tu ai căzut din picioare. 
Moarte, moarte, hoţ de noapte 
Toată vremea-ai ocolitu, 

Tot mereu m-ai ocolitu, 

Tot mereu nu am hodina 
Şi mă tot plimb prin grădină. 
Vai de mine, soţu meu, 

Da cit o mai fi de rău 
Soţu meu, hodina mea, 

Soţu meu şi mila mea. (27) 

7 


Fina noast’ şi buna noast’, 

Da te scoală, fin’, te scoală 
Şi dă roată la. grădina. 

Fina mea, harnica mea, 

De-ţi stîmpără inima, 

De ocole grădina. 

Fina mea şi buna mea 
Cu lucru parcă vorbeai 
Pe ce puneai mina făceai. 

Da te roagă, fino, roagă, 

Te roagă şi de Sava, 

Da şi de Zenovia ; 

Şi te roagă de nurori, 

Că, drăguţă, să te cînte, 

Că tu le ieşi din curte, 

Da mine, da poimîne, 

Vai, cum te va mai dori 
Şi nu te va mai găsi 
Da mai vii fină, prin casă 
De va trebui să faci 
Ori prin curte să mai calci, 

Că mă doare inima, 

Că eu n-am pe nimenea. 

Fină dragă şi iar dragă, 

De te-ai duce la mama 
Şi mi te va întreba, 

Că ce facem pe-aicea, 

Să-i spui, fină, facem bine, 

Da eu plîng în toate zile, 

Că vezi bine n-am pe nimeni 
Şi ca mine n-o fi nimeni. 

Da te scoală, fină, scoală, 

Şi le calcă urmele 
C-am fost copii cu cinci mume 
N-am ştiut ce e pe lume 
Cu patru mume streine. 

Da te scoală, fină, scoală, 

Şi le calcă urmele 
Să crească fîntînele, 

Fîntînele şi-un izvor 
Să-ţi bea copiii de dor. 

Fina mea, blajina mea, 

Fina mea, harnica mea. 

Da te scoală, fina mea, 

Că nu ţi-e treaba aşa, 

Ca să nu zici nimica 
Că fină und’ mă-ntîlneai 
Cu mine tot povesteai 
Da mie-mi părea bine, 

Că ştiam că n-am pe nime’, 
Da te roagă de Sava, 

Că, dragă, să te jelească. 
Destulă treabă ai făcut 
Seara cînd o vin’t din cîmp 
De-o găsit totu făcut, 

Şi porcii erau închişi. 

Uşa o găsea închisă, 

Şi focu făcut în vatră. 

Da acu’ cînd o veni 
Cine îi va descuia, 

Cine-i va face cina, 
Dimineaţă, prînzu 
Şi-apoi s-a duce la lucru ? 

Da te scoală, fină dragă, 

De grăieşte-n drum cu noi, 

De grăieşte de poveste, 

Tu te duci, nu te mai văz, 
Fina mea şi buna mea. 

8 

Cuscră dragă şi iar dragă, 
Roagă-te de clopotari 
Să tragă clopotu mare, 

Să tragă vîntu cu boare 
Pălăria i-o doboare. 

Şi tu, cuscră, ce-i gîndi, 

Că la voi n-oi mai veni, 
Cuscră dragă şi iar dragă. (27) 

Cuscra noastră, draga noastră 
Eu m-am dus şi iar am vin’t 
Şi nimic nu mi-ai grăit. 

Ce stai, cuscră, mîndră-aşa, 
Că ţi-a făcut casa largă 
Gîndeşti că altu’ te bagă, 
Cuscră, lingă dumneata. 

Da vei pleca singură, 

Că nu-ţi dăm pe nimenea 
Lasă, cuscră,-n foc s-o arză 
Şi rămîi cu mine-acasă. 

Hai, cuscră, să povestim 
Şi-amîndouă să pornim, 

Pe Matei să-l nimerim. 

Hai, să dăm către Sibii, 

Că pe el l-om nimeri 
Cu el cuscră om grăi. 

Hai, să dăm la răsărit, 

Să spuie cînd o veni, 

Că el cuscră va veni 
Şi noi ne-om mai sfătui, 

La cruce se va-nchina 
In loc de-ai da vreun cuvînt, 
El va plînge la mormînt, 

Că tare l-ai blestemat, 

De-o fost tot înstrăinat, 

Sau cuscră te-ai mîniat 
De nu l-ai mai aşteptat. 
Cuscră dragă şi iar dragă, 

De cînd noi ne-am înrudit 
Nu ne-ai fost cuscră străină, 
Da ne-ai fost prietenă bună. 
Că de-am grăit vreun cuvînt 
Au intrat parcă-n pămînt, 
Nimeni nu l-o auzit, 

Că noi bine am trăit. 

Cuscră dragă şi iar dragă, 

Să faci bine să ne ierţi, 

Să ne ierte Dumnezeu. 

Hai, cuscră, să povestim. 

Că astăzi ne despărţim 
Şi nici nu ne mai zărim, 
Pînă-n zi de judecată 
Noi nu ne-om vedea vreodată 
Cînd se vede lumea toată. 

El a zice ce-i asta 
Cum de a murit mama ! 

Că destul tu l-ai grijit 
Pînă mare l-ai făcut. 

Cuscră dragă şi iar dragă, 

La maica tu de te-i duce 
Şi maica nu te-a cunoaşte 
Te-a cunoaşte pe săbaş, 

Pe guriţă şi pe nas 
Şi maica de te-o-ntreba 
Să-i spui din zece una. 

Şi să nu-i strici inima, 

Şi să-i spui soră din cinci 
Inima să nu i-o strici. 

Vă luaţi un car cu plată 
Şi să mai veniţi vreodată 
Cuscră dragă şi iar dragă. 

De cînd ne-am împreunatu, 
Cuscră nu ne-am mîniatu. 
Cuscră dragă şi iar dragă, 
Nu-ţi fie, cuscră, urîtu, 

Că-om veni şi noi la rîndu. 
Roagă-te, cuscră, de cuscru 
Să-ţi dea bani de cheltuială 
Şi haine de primeneală, 

Că te duci într-altă ţară, 

Altă ţară-ndelungată 
De ne-i veni niciodată, 

De ne-om mai vedea vreodată 
La ziua de judecată. (27) 

io 

Da, lele, unde-ai plecat ? 

Ai plecat în tîrg departe 


120 



Ca să-ţi cumperi sănătate, 

Şi tîrgu nu l-ai aflat 
Sănătatea s-o gătat. 

Lelea noastră, buna noastră, 
Dacă la maica te-i duce 
La maica şi la taica 
Şi lele te va-ntreba, 

Da ce facem pe-aicea ? 

Tu să-i spui adevărat, 

Că cum lele ne-ai lăsat. 
Lelea noast’ şi fripta noast’ 
Lelea noast’ şi buna noast’, 
Da te roagă de Sava 
Să te jeluie şi ea, 

Că ea n-o fost învăţată 
Să afle uşă-ncuiată, 

Că Matei cînd-o auzi 
Tare se va necăji 
O alerga iute-n trin 
S-o ruga de ăl mai mare 
Ca să mine trinu tare 
S-ajungă la mormîntare 
Dacă n-a fost la iertare. 
Lelea mea şi buna mea, 
Lelea mea şi fripta mea, 

Da se roagă Măriuţă 
Să vii lele pin' la ea, 

Că ea bine te-a păstra 
Şi de asta te-o scăpa, 

Lele dragă şi iar dragă 
Lelea mea şi buna mea. (25) 


ClNTARE DE MORT 


La schimbarea crucii de lemn cu alta de piatră se face un 
ritual special şi se cîntă o cîntare de mort. Culegerea de faţă 
a fost făcută la Drăguş-Făgăraş, în 30 iulie 1933. 

Maică dragă şi iar dragă, 
Scoală, mamă, scoală, dragă, 
Că nenea şi cu tuşă 
Au venit la dumneata. 

Da, maică, pin-ai murit 
Maică, tot aşa ziceai 
Numa’ Sente de-ar veni, 

Da te scoală şi vorbeşte 
Şi bine te socoteşte, 

Că, măicuţă, poţi trăi 
Şi la noi tu poţi veni. 

Da era tînăr copil 
Şi voi micu l-aţi lăsat, 

Ţările le-a ocolit 
Şi acuma cînd o vin’t 
Şi acasă o intrat 
Pe părinţi i-o întrebat 
Şi dumneata l-ai dorit, 

Da de mulţi ani ai murit, 
Tăicuţule, bunule. 

Copchilu nu ţi-a venit 
Şi, taică, te-ai îndurat 
Şi la Sibii ai plecat 
Ai luat-o pe maica, 

Şi-ai zis către noi aşa : 

Că tu te duci la Sibii 
Şi sănătos ai să vii ; 

In Sibii cînd ai intrat, 
în spital că te-au băgat, 
Opăraţe ţi-au făcut, 

Şi leacuri cînd ţi-au vărsat 
Zilile ţi le-au gătat. 

Scoală, mamă, scoală, tată, 
C-o venit cu car cu boi 
Ca să vorbeşti cu-amîndoi. 
Da nimic nu vă poftim, 
Numa’ să vă povestim. 

Maica noastră, buna noastră, 
Da vai tare ne-o rugat 
Să-l aducem la mormînt 
Să vă vază mormîntu. 

Şi la mormînt l-am adus, 
Cruce de piatră v-o pus, 

Şi v-o pus cruce de piatră 
V-o făcut cinste de moarte. 
Şi măicuţă, te rugăm : 
Dă-ne, maică, adresa 
Să-l ducem şi la tata, 

Că nu ştim und’ 1-o-ngropat. 
Dragii mei, părinţii mei, 
Cine va fi blestemat 
De v-aţi şi înstrăinat. 

Da vă rog, măicuţa mea, 

Da vă rog şi eu ceva ; 

Da mă rog şi eu şi tisa 
Uite, cîţi sîntem aicea : 

Ca să nu-ţi fie urît, 

Că Sente de micuţ tare 
A plecat în străinare ; 

C-o plecat de mic copil 
Ş-o venit acum bătrîn. 
Tăicuţu meu, bunu meu, 

Că necazu de la mine 
Unu iese, altu vine, 

Că, maică, m-am săturat, 
Maică. într-un an de zile 
Da, măicuţă,-n ziua toată 
Tot necazu laolaltă. 

Măicuţa mea, buna mea, 
Fie-ţi milă de Sofia 
Şi vino, maică, la ea, 

Că mă topesc ca ceara. 
Maică, eu m-am săturat, 

Că doctorii i-am cătat, 

Că nu ţi-a dat nici un leac 
Vai de mine, ce să fac ?! 

Că dac-o venit nenea 
Şi-o zis către mine-aşa : 

Că eu, maică, n-am cătat, 

Că eu nu ţi-am dat de leac. 
M-am dus, maică, la Sibii, 
Am fost la toţi doctorii 

Şi parc-o fost blestemat 
Nici unu nu m-o-nvăţat. 

Am venit la dumneata 
Invaţi-ne ceva, 

Că acasă cînd erai 
Toate celea ne-nvăţai. 

Dragii noştri, părinţii noştri, 
Tată dragă şi iar dragă, 

Da, tată, cînd ai plecat 
Tu tare ne-ai înşelat, 

Că ai zis, tată, mereu 
C-ai să vezi numa’ şi vii. 
Săptămîna s-o-mplinit 
Şi tu, tată, n-ai vinit 
Tata nostru şi bunu nostru 
Şi tată, ziua lucrai, 

Şi noaptea te preumblai, 

Şi te duceai prin grădină 
Şi tu nu aveai hodină. 

Ia mai zi, mamă, ceva 
Pînă-i nenea aicea 
Mama mea şi draga mea, 
Mama mea şi fripta mea, 
Măicuţa mea buna mea, 

Da mai zi, maică, ceva. 

De ce somn ţi-ai adormit, 

Că de an n-ai pomenit 
Pe la noi n-ai mai venit, 
Maică dragă şi iar dragă. 

Că se duc oameni şi scriu, 

Se duc de trei ori şi scriu, 

Da tu c-o palmă de loc 
Tu nu ne-ai mai scris de loc, 
Ori n-ai peană, ori hîrtie, 
Ori, maică, nu ştii-a scrie, 
Ori nu-i poştă ca să vie 
Maica mea şi buna mea. 

Dar ne-o trimite pe soare, 
S-o citim cu voie mare, 

Dar ne-o trimite pe lună 
S-o citim cu voie bună, 

Că cît îi satu de mare 

Nu e maică cu duroare 

Şi cît îi satu de lung 

Nu e drum ca să nu plîng. (11, 12) 


După fixarea pietrii, pietrarul cu oameni din familie au 
ridicat crucea de pe mormînt şi au cimentat-o. Astfel în faţa 
crucii ridicate femeile au bocit, oamenii s-au închinat, au zis 
„Dumnezeoi să-i ierte“ şi au plecat spre casă. 

Acasă s-a făcut masă, pomană ca la înmormântare. 




IV. POEZIA OBICEIURILOR AGRARE 



1. „DEALU MOHULUI“ 


„Dealu Mohului“ este o ceremonie agrară care la diata cer¬ 
cetării apărea ca o clacă de seceriş. Intr-un trecut nu prea 
îndepărtat acest obicei se practica aproape la toţi oamenii înstă¬ 
riţi care făceau clacă la seceriş. 

E vorba aci de un cult al soarelui şi fertilităţii pămîn- 
tului, un complex ritual de fecundaţie, rămăşiţă a unor vremuri 
ce depăşesc era noastră. 

Materialul literar ce-1 redăm mai jos este după o culegere 
şi reconstituire a fenomenului aşa cum a apărut în anii 1929 şi 
1933, la Drăguş-Făgăraş. 

Momentul important al ceremoniei este confecţionarea buz¬ 
duganului, o dublă cruce la vîrf cu spice de grîu din cele mai 
frumoase şi purtarea lui prin sat. Aci apare cîntecul „Dealu 
Mohului", care e susţinut de fete : 

Dealu Mohului, 

Umbra snopului. 

La umbra de snop 
Cine se umbrea 
Şi se sfătuia : 

Sora soarelui : 

Şi cu-a vîntului, 

Sora soarelui 
Ea aşa zicea : 

Că-i sora mai mare, 

Că-are frate soare. 

Sora vîntului 
Ea aşa zicea : 

Că ea-i sora mare, 

C-are frate boare, 

Boare de n-ar fi 
Vitele-ar muri, 

Vitele din cîmp, 

Boii de la jug. 

Sora soarelui 
Ea aşa zicea : 

Că-i soră mai mare, 

C-are frate soare, 

Că de cînd răsare 
Pînă cînd sfinţeşte 
Pămîntu-ncălzeşte. (26) 

Prin sat primul fecior, purtător al buzduganului, este stro¬ 
pit cu apă. Ajunşi la case, un fecior spune urm'ătoarea urare : 

Găzdiţă, găzdiţă, 

Nu fi supărată, 

Că holdele-s rari, 

Că la spic îs mari. 

Dumnezeu v-o da 
Şi v-o şi lăsa 
Claia, găleata, 

Snopu, feldera, 

Spicu, lingura. 

Găzdiţă, găzdiţă, 

Nu fi supărată, 

Că grea oaste-ţi vine, 

Pe masă să fie 
O litră de vin 
Şi-o masă de in 
Şi-o pîine de grîu ; 

Şi de nu veţi da 
O cioghică neagră 
Să ia claia-ntreagă. (26) 

Clăcaşii sînt invitaţi în casă şi primul fecior înfige buzduga¬ 
nul în grindă. De aici se iau spice şi se pun în gura găinii ce-o 
dau naşii miresii la masa mare, „să aibă copii mulţi şi belşug 
în casă“. în unele locuri spicele folosesc şi la construcţia casei ; 
se pune un spic-două atunci cînd se bate bradul în căpriori. 

2. DEALU MOHULUI 


(VARIANTA) 


Dealu Mohului, 
Umbra snopului, 
Cine se umbrea 
Şi se sfătuia, 
Şora soarelui 
Şi cu-a vîntului ; 
Ele se umbreau 
Şi se sfătuiau 
Care e mai mare 
Stăpînă pe zare. 


Sora soarelui 
Ea aşa zicea : 

Că ea e mai mare, 
Că-i frate-su soare ; 
Sora vîntului 
Ea aşa zicea : 

Că ea e mai mare, 
Că-i frate-su boare, 
Că de n-ar bori 
Oamenii-ar muri 
Şi boii-ar plesni. 


URAREA DE ACASA 
(VARIANTA) 


Găzdiţă, găzdiţă, 

Ia ieşi la portiţă, 

Da ia sama bine, 

Că grea oaste-ţi vine. 

Gată cina bună, 

Că lumea s-adună 
Şi pune-o pe masă, 
Că şi snopu lasă, 
Snopu, feldera, 
Claia, găleata, 
Spicu, lingura. 


URAREA DE ACASA 
(ALTA VARIANTA) 


Găzdiţă, găzdiţă, 

De ieşi la portiţă 
Să iei sama bine, 

Că grea oaste-ţi vine. 
Găzdiţă, găzdiţă, 

Nu fi supărată 
Că holdele-s mari 
Şi la spic îs mari. 
Gată cina bună, 

Că satu s-adună, 

Şi pune-o pe masă, 
Că şi snopu lasă. 
Snopu, feldera, 

Claia, găleata, 

Spicu, lingura. 


ClNTECE ŞI STRIGATURI 


Aceste cîntece şi strigături au fost culese cu ocazia desfă¬ 
şurării ceremoniei agrare „Dealu Mohului“ din 14.VIII.1929 şi 
10.VIII.1933, Drăguş-Făgăraş. 

1 


Cucuie, porumbule, 

Netezeşte-ţi penele 
Ca mîndra sprincenele ; 
Netezeşte numai o peană 
Ca mîndra numa-o sprinceană ; 
Netezeşte-ţi pene multe 
Ca mîndra păru pe frunte. 
Mîndra păru retezat, 

Trecui valea necinat, 

Trecui valea mort de sete 
Mă-ntîlnesc cu două fete, 
Amîndouă-s cu ii nouă 
Săruta-le-aş pe-amîndouă, 

Da pe una ca pe una. 

Da pe una totdeauna. 
Săruta-o-aş p-a mai mare, 

A mai mică-mi place tare, 
Săruta-o-aş pe-a mai mică, 

A mai mare-i mai voinică. 

Fata mare să mărită 
Şi rămîi fără iubită, 

Fata mică-şi face casă 
Rămîi cu inima arsă. 

2 

Dragostea ce-aveam odată 
Nu credeam că se mai gată. 
Dragostea ce am de mult 
N-am crezut c-o s-o mai uit. 

3 

Bate-mă, Doamne, să mor 
Pe perină de fecior 
In braţele cui mi-e dor, 
Bate-mă, Doamne, să zac 
Pe perină de bumbac 
In braţele cui mi-e drag. 

4 


Daţi, băieţi, cu gurile 
N-ascultaţi minciunile, 

Că minciunile nu-s bune 
Tune dracu-n cin' le spune, 
Minciunile nu-s curate 
Tune dracu-n cin’ le scoate. 

5 

Frunză verde colilie, 

Toată lumea-mi zice mie, 

Că nu sînt de omenie. 

Nici eu vreau acum să fiu 
Pînă sînt pe lume viu 
Dac-oi muri, mort să fiu. 

Aş muri, moartea nu-mi vine, 
Aş trăi şi n-am cu cine, 

Căci cu cine mi-am avut 
Fost-o vreme şi-o trecut 
Şi de-un an şi mai de mult. 

Şi şi-o pus picioru-n scară 
Şi-o trecut în altă ţară. 

Aia ţară mai departe 
N-o pot trece fără carte, 

Fără carte de la sat 
De la cin’ m-o botezat, 

De l-aleşii satului 
Şi domnii oraşului. 

6 

Domnii stau şi sfătuiesc, 

Eu cu mîndra mă iubesc ; 
Domnii stau şi ţin şedinţă 
Eu îs cu mîndra-n portiţă. 
Iubeşte-mă, mîndruliţă 
Şi mă-ngroapă-n sin la ţîţă ; 
Intre două ţîţişoare 
La aer şi la răcoare 
C-am avut dragoste mare. 

7 


Am avut şi eu drăguţ 
Şi mi l-am pus în căruţ 
Să-l duc unde-i apă-vie 
Tot de mine să se ţie. 

8 

Vai de mine mor de cald, 

Şi n-am baie să mă scald ; 
Să mă scald la sin de fată 
Să învăţ dragostea toată. 

9 

Să am zece să iubesc 
Nici nu cred că ostenesc ; 
Bună-i dragostea cea mare 
Că te face om mai tare. 

10 

Dragostea ce-aveam odată 
Nu credeam că se mai gată, 
Nici puterea inimii 
Cînd mă-ndeamnă a iubi. 

11 

La aer şi la răcoare 
Acolo-i dragoste mare 
Şi omu are cătare. 


12 


Nevestică nu te-ascunde, 

Că te ştiu găsi oriunde. 

Şi te ştiu cum umbli-n lume, 
Pasăre fără de nume. 

13 


îmi pune-n cap fetele 
Mai bine nevestele ; 
Fetele-s bune la joc, 
Nevestele-s mai cu foc. 

14 

Ciudă li-e, ciudă le faci, 
Tu din gură să tot taci, 

Că cu ochii n-au ce face 
Şi boreasa noastră zace. 

15 

Cucuie cu pană sură, 

Nu cînta în curmătură, 

Ci cîntă pe lingă sat, 

Că mîndruţa m-o lăsat. 

16 

Haoleu, mîndruţa mea, 
Unde-o fi nu s-o culca, 

La casă de ibovnic, 

Pe mina la vrun calic. 

17 

De-aci pin’ la Făgăraş 
Eu cu mîndra duce-m-aş ; 
Nu ne trebuie nănaş, 

Nici popă să ne cunune, 
Numa noi cu voie bună. 

18 

Mîndruliţă pentru tine 
M-o bătut maica pe mine, 
De m-ar fi bătut de mult 
Pînă nu ne-am cunoscut, 



Dar acum de m-ar tot bate 
Numa moartea ne desparte. 

19 

Mîndruliţo, ochi de foc, 

Vin’ la mine să te joc 
Şi de nu te-i juca bine 
Las’ să fie-a mea ruşine. 

20 

Am bădiţă ca un ied 
Secerînd pe holdă-1 pierd, 
Nu ştiu ce i-aş da să crească 
Mintea să o dobîndească. 

21 

Vai de mine dor ţi-o fost 
De te-ai măritat în post, 

Şi de ce n-ai zăbovit 
Pin’ ce dulcele-a venit ?! 

22 

Şi de-i plînge, să te calce, 
Da cucoană nu te-oi face, 
Cuconiţă cu cercei 
Să stai la umbră de tei. 

23 

Mai ai lucru, măi vecine ? 
Că de nu, nu ştiu de-i bine ; 
Mai am cit între rotile 
Şi încă două-trei zile. 

24 

Aşa zice popa nost 

Să nu mergi la fete-n post ; 

Preoteas-aşa zicea : 

Veniţi şi la fata mea, 

Şi la fată ca la fată, 

Şi la mine cîteodată ! 

25 

Paharu eu nu ţi-1 beau 
Şi drăguţu nu ţi-1 iau, 

Numa dragostea e-a mea, 
Dragostea şi-o turturea. 

26 

Nevăstuţă cu bărbat, 
Astă-sară m-o chemat 
M-o chemat s-o iau la joc 
Să-i trec mina la mijloc. 

27 

Fata pînă-i fată mare 
Tot zice că n-are, n-are, 

Da după ce s-o-ndrăgit, 

Na, bărbate, ce-ai dorit. 

28 

Părinte din Grozăveşti, 
Scoate bani, să nu glumeşti, 
Că sînt bani bisericeşti. 
Părinte sfinţi a-ta, 

Scoate bani, nu ne-ncurca, 
Că e vai de pielea ta ! (6) 

29 

Fata popii s-o gătit 
Şi la clacă o venit, 

O venit cu secera. 

Da tot cată dragostea. (6) 

4. PAPARUDELE 


Piesa literară redată mai jos apare cu prilejul paparudelor, 
obicei agrar, practicat pentru provocarea ploii. Culegerea a fost 
făcută la Runc-Gorj, în luna august 1930. 

In acest sat paparudele se fac cam la ora 10 seara. Copiii 
care execută obiceiul au fiecare cîte o găleată sau oală şi sînt 
încinşi cu crengi de boji. Merg la rîu sau la o fintînă şi iau 
apă în vase, apoi merg pe drum stropindu-se unul pe altul şi 
cîntînd versurile de mai jos : 

Paparudă, rudă, 

Vino de ne udă, 

Cu găleata leata 
Peste toată ceata, 

Cu găleata plină 
Ploile să vină, 

Cu găleata rasă 
Ploile să varsă. 

Plouă, Doamne, ploaie 
Pămîntul să-nmoaie, 

De cînd n-a plouat 
Pămînt s-a uscat. 

Unde trag cu plugu 
Să cură ca untu, 

Unde dai cu sapa 
Să cură ca apa. 

Deschideţi portiţa, 

Că vine ploiţa, 

Deschideţi pridvoru 
Că vine izvoru. 

De joi pînă marţi 
Să ne tot plouaţi 
De marţi pînă joi 
Dă-ne, Doamne, ploi 
Dă-ne p'oaie, Doamne, 

Că murim de foame. 

Dă-ne, Doamne, ploaie, 

Dă-o, Doamne, bogată, 

Dă-o, Doamne, curată ! (28, 38) 

Versurile se repetă de mai multe ori pe aceeaşi melodie, dife¬ 
ritele părţi avind o succesiune neregulată ; se schimbă după 
voia celor ce cîntă. La fiecare sfîrşit de cîntare se strigă cu 
putere ultimele trei versuri. 

Dacă ceata de copii ştie că într-o curte doarme cineva afară, 
intră şi-l udă cu apă. în alte curţi intră pentru a lua grapa şi 
părlăul şi le duc la rîu, unde rămîn. pînă a doua zi. 

Ceata de copii cu paparudele străbate întreg satul cîntînd. (52) 



V. CÎNTECE DE DRAGOSTE ŞI JALE 



Aceste piese de poezie populară au fost culese în anul 1968 
din Zărneşti, Tohanu-Vechi şi Perşani-Jud. Braşov. 


1 

Strigă moartea la fereastră 
Spovedeşte-te, nevastă. 

Dar eu nu m-oi spovedi 
Chiar în casă de-oi veni. 

Că eu cînd m-oi spovedi 
Şapte popi mi-a trebui, 

Şapte popi din şapte sate 
Să mă ierte de păcate. 

Şi cînd m-oi cuminica 
Să vie şi vlădica. (4) 

2 

Merg pe drum şi dau din cap, 
Lumea-mi zice că sînt beat, 
Da eu sînt amorezat 
De-o nevastă cu bărbat. 
Nevăstuţă cu bărbat, 

Ia sama deseară-n pat 
Să văd bine-i însurat ? 

De-o fi bine, să mă-nsor 
De nu să stau tot fecior. (4) 

3 

Cit oi fi şi-oi mai trăi 
Fată mare n-oi iubi 
Fata mare se mărită 
Tu rămîi inimă friptă, i 

Şi-oi iubi o nevestea 
Că ea ştie dragostea... 

Unde pui mina te lasă 
Unde nu ştii ea te-nvaţă. (4) 

4 

Tot aşa îmi zice doru 
Că de dor îmi moare omu ; 
Minte doru ca un cine 
Că de dor nu moare nime, 
Moare că i s-a sfîrşit, 

Zilele s-au isprăvit. (4) 

5 

Măi bădiţă, tu eşti cine 
Că nu mai vii pe la mine ; 

Ba tu, mîndră, eşti căţea — 
Aseară am fost la voi 
Şi te-am văzut între doi. 

Cel ce şedea lingă tine 
Era prieten bun cu mine. 

Cel ce şedea lingă masă 

Era cu inima arsă 

Ca şi mine la fereastră. (4) 

6 

Doru meu în piept m-apasă, 
Gîndu-mi fuge peste casă, 
Doru meu ce s-a-ntîlnit 
Seara pe la asfinţit 
Cu bădiţa sprîncenat, 

Om frumos din ălant sat. (4) 

7 

Mărioară de pe coastă 
Cu păr lung şi minte proastă, 
De ţi-ar fi mintea ca păru 
N-ai iubi pă domnişoru 

Şi-ai iubi un ciobănaş 
Ce-ţi aduce vara caş, 
Dimineaţa urdă dulce 
Te sărută şi se duse. (4) 

8 

Cit e copila de mică 
Pune-o la lucru şi-i strigă, 
Că iubeşte de pîrleşte, 

Da la lucru nu gîndeşte. (4) 

9 

De la noi a treia casă 
Este-o fată şi-o nevastă... 

Eu mă duc în doru fetei 
Şi sărut gura nevestei. (4) 

10 

Am auzit din bătrîni 
Marfă bună să nu ţîni ; 
Marfă bună să deoache, 

Om frumos intră-n păcate 
Şi în celelalte toate. (4) 

11 

De s-ar face tîrg de ţară 
Să mai vie badea iară ; 

De s-ar face tîrg de boi 
Să mai vie badea la noi ; 

De s-ar face tîrg de vaci 
Să mai vie badea-ncoaci. (4) 

12 

Aşa-mi zic mîndrele mele 
Tot ce am să beau cu ele 
Şi-apoi să mă uit la stele, 
Stelele cum strălucesc 
Ele cum mă povestesc. (4) 


145 



13 


Cîte mîndre-am avut eu 
N-o avut solgăbirău. 

Apoi cîte le-am lăsat 
Să le-adun aş face-un sat, 

Şi cîte le iubesc iară 

De le strîng aş face-o ţară. (4) 

14 

Cîte rele, cîte bune 
Toate m-au mîncat pe mine 
Dar nici una n-a fost rea 
Ca hoaţa de dragostea. 

Aşa tare m-a mîncat 
Numa ochii mi-a lăsat 
De-am rămas de rîs în sat. 
Mîndro, de dor de la tine 
Nu-i carne de-un ban pe mine 
Şi chiar de-o vei cîntări 
Cred mai multă n-ăi găsi. (4) 

15 

Azi în zi de dimineaţă 
M-am suit pe deal în faţă 
Şi-am cules din rouă toată 
Dragostea şi-un trup de fată. (4) 

16 

Pentru ochi ca murele 
Ocolii pădurile. 

Pentru ochi ca mura coaptă 
Ocolii pădurea toată, 

De la Valea Plaiului 
Pînă-n Piatra Craiului ; 

Pentru sprîncene-nghinate 
Ocolii vre-o şapte sate ; 

Şapte sate şi-o cetate [a Branului] 

Şi Zărneştii jumătate 

Şi Poiana [Mărului] a treia parte (4) 


17 

Leliţă de la Poiană 
Sărut ochii şi-o sprinceană 
Şi cerceii din ureche 
Şi gura cînd ţi-o fi sete. 

De aş şti cînta ca cucu 
Nu m-aş mai trudi cu lucru, 

Şi mi-aş face haine verzi 
Şi m-aş plimba prin livezi 
La mîndra cu ochii verzi... 

Aş zbura din deal în luncă 
Să văd mîndra unde lucră, 

La amiaz unde se culcă, 

Să mă duc ca să-i fac umbră 

Să n-o ardă soarele 

Că-i albă ca Doamnele. (4) 

18 

Pentru tine mîndruşoară 
Mi-a plouat fînu „la moară“ 

Şi otava-ntre hotară 
De mă bate maica iară. 

Că şi-aseară m-a bătut 
C-am stat cu mîndra prea mult. 
Vai, mîndruţă, pentru tine 
Mulţi mai dau cu lemnu-n mine 
Mulţi mai dau şi mulţi mă-nfruntă 
Da cine naibii ascultă. (4) 

19 

Auzi, mîndro, cucu cîntă, 

Ieşi afară şi-l ascultă, 

De ţi-a cînta cucu bine 
Să tragi nădejde de mine, 

De ţi-a cînta cucu rău 
Nădejdea-i la Dumnezeu 
Căci eu, adoratu tău, 

Va să plec din satu meu. (4) 

20 

Mîndro, mîndruliţa mea 
Fără tine ziua-i grea. 

Vino de mi-alină doru 
Şi adu-mi din nou tot sporu. (4) 

21 

Cîte stele sînt pe cer 
Pin’ la ziuă toate pier 
Numai luna şi o stea 
Ştie de patima mea. 

Cîte stele-s lucitoare 
La un loc cu sfîntu soare 
Pentru mine stau să joare 
Că-s de treabă foarte tare. 
Numai luna hoameşia 
Zice zău că n-a jura, 

Că m-a văzut miercuri sara 
Prin grădină cu mîndra. 

De-oi fi. Doamne, vinovat 
Vrednic sînt de spînzurat 
De ramuri de pătrunjei 
Cu funii de tăieţei. (4) 

22 

Măi bădiţă, gură dulce, 

Fă-mi cu ochiu cînd te-i duce 
Şi-mi trage cu sprinceana 
Să vin după dumneata 
Ca să-ţi sărut guriţa, 

Guriţa şi buzele, 

Ochii şi sprîncenele. (4) 

23 


De-ar şti maica că-s pe-aici 
Ar veni cu sfîntu bici 
Şi mi-ar trage numai cinci 
Şi m-ar lua cu pralinţa 
Şi m-ar trece uliţa, 

Uliţa la mîndruţa, 

La mîndruţa peste drum 
Să-i gustăm vinu cel bun 
Şi rachiu dQ prun 
Şi gura de sărutat. (4) 

24 

— Leliţă cu rochia scurtă 
Treci valea şi mă sărută. 

— Treacă naiba pe-acolea 
Mi se udă rochia. (4) 

25 

Ia uite ce supărare 
Iară vine Bîrsa Mare, 

Vine tulbure şi tare, 

Coboară iute la vale, 

Tot ce găseşte în cale 
Le poartă Bîrsa-n spinare. 

Bîrsa e atît de mare 
N-o poţi trece nici călare 
Nici pe luntre nici pe punte 
Numai la mîndra prin curte 
Şi n-aş trece bucuros 
Căci cu mîndra-s mînios. 

Bîrsă, linişteşte-te, 

Mîndro, veseleşte-te, 

Să ne mai iubim odată 

Cum ai fost, mîndro,-nvăţată. (4) 

26 

Auzi, mîndro, ori n-auzi 
Ori n-ai gură să răspunzi, 

Ba te-aud, bădiţă, bine 
Da nu pot să vin la tine 
Că e soacra lingă mine, 

Şi dacă vin nu e bine. (4) 

27 

Decît cu mîndruţa proastă 
Mai bine la oi pe coastă, 

Oi mînca cîte-o frăguţă 
Şi-oi trăi fără mîndruţă. (4) 

28 

La şezătoarea din sus 
Fierb fetele cucuruz 
Şi fac focul cu nuiele 
Să meargă feciori la ele... 
Focu lor s-a potolit 
Şi feciori n-au mai venit. (4) 

29 

Mîndro, cu ochii tăi dragi 
De pe uliţă mă tragi 
Şi-n casă la voi mă bagi. 
Mîndro, cu ochii tăi dulci 
De pe uliţă mă duci, 

In casă la voi mă culci. (4) 

30 

Mîndruliţo de pe plai, 

Ce mai gură dulce ai 
Şi mi-o dai şi nu mi-o dai 
Ea e colţişor de rai. (4) 

31 

Toată lumea zice-n sat 
C-am să fiu talpă de iad 
Da de ce, Doamne, să fiu 

Că n-am omorît de viu ; 

Am iubit ce mi-a plăcut 
Şi-alte rele n-am făcut. 

Şi-oi iubi numai ce-mi place 
Şi-alte rele n-oi mai face. (4) 

32 

Uite mîndra drumu trece 
Cu cana la apă rece ; 

— Dă-mi, mîndro, să beu şi eu 
Să-mi treacă de doru tău. 

— Pune-ţi pofta-n cui, bădiţă, 

Că eu n-am apă-n doniţă 

Vin’ desear’ să-ţi dau guriţă. (4) 

33 

Spune-i, mîndro, maică-ta 
C-ai vărsat în prag apa 
Şi vino după alta, 

Vino să-ţi sărut gura 
Că mi-e dor de dumneata. (4) 

34 

Trandafir şi-o buruiană 
Spune-mi, mîndro, cum te cheamă 
Că de cînd te-ai măritat 
Numele ţi l-am uitat. (4) 

35 

Pentru cin’ mie mi-e drag 
Treabă n-am, da tot îmi fac. 
Pentru cine mi-e urît 
Treabă am, da nu mă duc. (24) 

36 

Mărioară de la munte, 

Nu-ţi lăsa păru pe frunte 

Că ţi-au ieşit vorbe multe. 

Las’ să-mi iasă că nu-mi strică 
Că-s tînără şi voinică, 

Las’ să iasă că nu-mi pasă 
Că-s tînără şi frumoasă 
Şi ştiu lucru tot din casă, 

Şi ştiu lucru cîmpului 
La gîndu voinicului. (4) 

37 

Măi bărbate, bărbătuţ 
Ia sama că-mi ţin drăguţ 
Că te-oi face să n-auzi, 

Să n-auzi şi să nu vezi, 

Ce ţi-oi spune eu să crezi. 

Ce-i auzi din vecini 
Să zici că toate-s minciuni 
Ce-ţi spun eu cu gura mea 
Să zici că toate-s aşa. (4) 

38 

Strigă, strigă să se strîngă 
Fetele din valea lungă 
Ca oiţele la strungă. 

Toată ziua să jucăm 
Seara să le sărutăm 
Şi-apoi iară să jucăm 
Pînă cînd ne săturăm. (4) 

39 

Vino, mîndro, şezi colea 
Şi spune-mi ce-i dragostea 
Da nu-mi spune, ci-mi arată 
Cum e dragostea cu-o fată, 

Da nu-mi spune, ci mă-nvaţă 
Cum e dragostea în viaţă. (24) 

40 


— Firicel bătut de vînt, 

Ce-ţi pleci capu la pămînt 
Ori eşti retezat de coasă 

Ori vre-o jale grea te-apasă ? 

— Nu sînt retezat de coasă 
Nici vre-o jale grea m-apasă 
Dar de văgăuni de munte 
Căzu brumă pe-a mea frunte. 
Şi m-am ofilit sărmanu 

Şi stau mort pînă la anu, 

Mă usuc, mă prăpădesc 
Ca un cîntec bătrînesc. (4) 

41 

Cîntă, cuce, nu te duce 
Cîntă-mi, cuce, numai mie 
Pînă la Sfînta Mărie ; 

Pîn’ la anu cine ştie 
Poate mor, poate trăiesc, 
Poate mă călugăresc, 

Ori în codru haiducesc. 

Cîntă cucu prin pădure, 

Cucu cel cu pene sure 
Şi-aşa cîntă de frumos 
De pică frunza pe jos. 

Şi-aşa cîntă de cu jale 
De pică frunza pe vale. 

Eu zic cucului să tacă, 

El se suie pe-altă creacă, 
Cîntă hoţu de mă seacă ; 

Eu zic cucului taci, taci 
El să suie în alţi copaci, 

Cîntă de mă bagă-n draci. 

De ţi-ar pica limba ta 
Ca să nu mai cînţi aşa 
De ţi-ar pica ciocu tău 
Ca să nu mai cînţi de rău. 


153 



42 


Cuculeţ pasăre sură, 

Ce-mi tot cînţi din curmătură, 
Cînt-acum de după sat 
Că mîndruţa m-a lăsat. 

Cîntă cucu-n zi de Mai... 

— Cucuie, cîţi ani îmi dai ? 

Să nu-mi dai ani cu bucluc 
Că eu în codru mă duc, 

Mă duc să mă fac haiduc. 

Cîntă cucu-n zi de Mai... 

— Cucuie, cîţi ani îmi dai ? 

— Să mă laşi să-ţi cînt în curte 
Să-ţi dau ani şi zile multe. (4) 

43 

Mult mă mir şi mă gîndesc 
De ce, Doamne,-mbătrînesc 
De coarne la plug nu ţiu 
Cu biciu boii nu-i mîi, 

Doar ţin calea mîndrelor 
Pe sub umbra sălciilor. (4) 

44 

Pare-mi rău c-am bătrînit 
Şi de zile nu-s de mult, 

Fără de cînd m-am născut. 

Mi-a tot fost lumea pe mină 
N-am ştiut de ce mi-e bună. 

Da de-o aş mai căpăta 
Altmintrelea m-aş purta. (4) 

45 

Vai de-o veni vara iară 
Să mai ies la cîmp afară 
S-aud oile zbierînd 
Şi mîndruţele cîntînd 
Şi mierliţa fluierînd 

Să mă văd unde-am fost iară 
N-aş îmbătrîni mai tare, 

Să mă văd unde-am crescut 
N-aş îmbătrîni mai mult. (4) 

46 

Dragă mi-e crîşma-n pădure 
Să beau vin, să mănînc mure ; 
Şi de va fi să mă-mbăt 
Numa tufele mă văd. (4) 

47 

Din poiana de la munte 
Am văz’t pe mîndruţa-n curte 
Din poiana de la boi 
Am văz’t pe mîndra-n război 
Cum lucra cu iţele 
Şi cu suveicuţele. 

Fă-mă, Doamne, suveicuţă 
La mîndruţa în mînuţă, 

Să mă poarte tot pe mînă 
Vai, măcar o săptămînă. (19) 

48 

Cînd treci, bade, pe drept noi 
Pune-ţi clopote la boi 
Şi cînd treci, bade, cu caru 
Pune clopotu lui Daru 
Pune şi la ăl din his (hăis) 

Să te-aud noaptea prin vis. (19) 

49 

Mă uitai din deal în luncă 
Să văd mîndra unde lucră 
La amiaz unde se culcă 
Să mă duc ca să-i fac umbră. 
Să n-o ardă soarele 
Că-i albă ca doamnele ; 

Da nu-i albă de măgan, 

Ci-i albă de suliman — 
Sulimanu silnicu 
Ala-nşeală voinicu. (19) 

50 

Foaie verde ruptă-n cinci 
Plin e codru de voinici 
La tot fagu patru-cinci, 
Numa la fagu din cale 
Zace badea de lingoare 
Cu mîndruţa la picioare. 

— Mori, bădiţă, ori te scoală 
Ori îmi dă şi mie boală 

Că zău eu m-am săturat 
De-atît aşternut de pat. 

— Mîndro, mîndruliţa mea, 
Eu atunci mă voi scula 
Cînd tu mie mi-oi căra 
Apă rece din Dunăre 

Sloi de gheaţă din ţărmure, 
Cireşe din doi altoi. 

— Măi bădiţă, bădişor, 

Apa rece s-o-ncălzit 
Sloi de gheaţă s-o topit. 

— Mîndră, mîndruliţa mea 
Sloi de gheaţă-i gura ta, 
Cireşe din doi altoi, 

Mîndro,-s ochişorii tăi. (19) 

51 

De cine doru se leagă 
Nu-1 lasă cu mintea-ntreagă. 
S-o legat de o nevastă 
De-o lăsat războiu-n casă. 

S-o legat de-o fată mare 
De-o lăsat pînzele-n vale. 

Şi s-o legat de-un voinic 
De-o lăsat plugu pe cîmp 

Şi-o vin’t la mîndra plîngînd. 

— Desfă, mîndro, ce-ai făcut 
Că te iau de pe pămînt. 

— Nu ţi-am făcut să-ţi desfac 
Ţi-am făcut că mi-ai fost drag. 

Şi de-aş putea ţi-aş mai face 
Să mai treci dealu dincoace, 

Că n-am dorului ce-i face, 

Că n-am dor a dorurile 
Să-l mai port cu gîndurile. 

— Tu ai, bade,-un dor prea greu 
De nu ţi-1 poci fura eu, 

Că-s copilă tinerică 
Doru tău tare mă strică 
Şi-s copilă tinerea 
Doru-mi rupe inima. (19) 



GLOSAR 


Bercuri (bărcuri) 

— crînguri 

budilene, budiene 

— vîsdoage, crăiţe 

Chindisi 

— a broda 

ciumări (a se) 

— a se îmbolnăvi (Gorj) 

cioghică 

— cioară, pasăre de rapt 

carlele 

— ramuri, crengi 

cornăgei 

— cu coarne 

corhamă 

— deal (Moid.) 

cărprine, caprine 

— flori albe, narcise 

cordea, cordele 

— ramură, rămurele 

Dili (a) 

— a înălbi 

dochilit 

— zbîrcit, secat de viaţă 

druşte 

— fetele miros ii 

duroare 

— durere, boală 

Fachel 

— voalul miresii (Făgăraş) 

felderă 

— merţă, baniţă 

Gevăli (a) 

— a se văita (de dureri) 

ghirău 

— primar 

goghe 

— soră 

Izină 

— boală, necaz 

Măduhă 

— măduvă 

mustraturi 

— strigătură 

moroi 

— strigoi (Gorj) 

Nemurele 

— neamuri 

nepoftitu 

— diavolul 

Otic 

— lopăţică cu care se curăţă cor- 


mana plugului 

Peştire 

— ştergar 

podilă 

— durere, tristeţe 

pocit 

— lovit de boală 

pogonici 

— băieţandru, argat (Făgăraş) 

pocînzei 

— socrul mic cu oamenii lui (în 


vizită la socrul mare, la 8 
zile după cununie — Argeş) 

priti, pliti (a) 

— a scrînti, a suci mîna, piciorul 

prau 

— praf (de puşcă) 

Rînză 

— stomac 

rechel, recăl 

— scurtă de postav (Făgăraş) 

rotocolat 

— rotund (măr rotocolat) 

Săbaş 

— chip, făptură 

sbalţ, sbanţ 

— inel de fier la capătul unei 


funii 

socăntitu 

— diavolul 

solgăbirău 

— judecător 

staghilă 

— scîndura de la marginea pa¬ 


tului 

stuc 

— bucată 

sucăcioaie 

— bucătăreasă 

Tăini (a) 

■— a sta de vorbă, de poveste 

tălmagi 

— tăieţei 

tău 

— băltoacă, mocirlă 

teleagă 

— căruţă mică (Mold.) 

tier 

— farfurie 

tişă 

— mătuşă (Făgăraş) 

tob 

— pachet, teanc 

torbă 

— sac de drum (vînătoare) 

Volbură 

— vîrtej (de vînt) 

— 52 ani, Tohanu Vechi-Brnşov 

— 50 ani, Drăguş-Făgăraş 

— 19 ani, Drăguş-Făgăraş 

27. Rogozea I. Seana 

28. Rostogolea M. N. 

29. Şalvari Dumitru 

30. Şărbu I. Maria 

31. Sofonea Nicolae 

32. Slavu V. Ana 

33. Stanciu Radu 

34. Stoica C. Versavia 

35. Stoiconiu Gh. Maria 

36. Ursescu Dumitru 

37. Vrănceanu N. Ana 

38. Zugravu D-tru 


— 62 ani, Drăguş-Făgăraş 

— 19 ani, Runc-Gorj 

— 24 ani, Fundu Moldovii-Buco- 
vina 

— 60 ani, Runc-Gorj 

— 47 ani, Drăguş-Făgăraş 

— 16 ani, Drăguş-Făgăraş 

, _.-rr.31 ani, Valea Ursului-Argeş 

- 33 anr, Drăguş-Făgăraş 

— 40 ani, Runc-Gorj 

— 23 ani. Fundu Moldovă-Buco¬ 
vina 

— 47 ani, Drăguş-Făgăraş 

— 26 ani, Runc-Gorj 

